PN layak ketuai gabungan baru untuk tumbangkan BN

Melalui sistem pilihan raya “first past the post” (parti pertama meraih majoriti mudah) yang diguna pakai di negara ini, kemenangan Barisan Nasional (BN) pada Pilihan Raya Negeri (PRN) Johor, semalam, tidak boleh dipertikaikan lagi.Pun begitu, adalah penting untuk mencerna mesej-mesej tersirat yang disampaikan oleh pengundi Johor daripada perspektif sistem undi popular.Statistik menunjukkan daripada 1,426,573 pengundi yang mengambil bahagian pada PRN itu, terdapat 826,820 pengundi (56.89%) menolak BN dan hanya 599,753 pengundi (43.11%) menyokong BN.Jika undi parti penentang BN digabungkan di peringkat DUN pula, BN sebenarnya hanya menang di 21 dari 56 kerusi sahaja sekaligus tidak mampu membentuk kerajaan negeri.Walaupun statitisik ini tidak diguna pakai oleh sistem “first past the post”, ia memberi isyarat jelas bahawa BN sebenarnya boleh ditumbangkan.Dengan syarat, satu kerjasama baru parti penentang BN diwujudkan dengan segera kerana Umno dan BN nampaknya semakin gelojoh untuk membubarkan Parlimen bagi membolehkan Pilihan Raya Umum ke-15 (PRU15) diadakan dalam masa terdekat.Keghairahan Umno dan BN itu tidak pelik kerana mereka sangat yakin boleh memenangi PRU15 selagi parti lawannya gagal membuang ego masing-masing untuk membentuk kerjasama.Sedangkan, keputusan PRU14 telah membuktikan penguasaan BN boleh diranapkan dalam sekelip mata apabila parti lawannya bersatu.Persoalannya, parti mana yang sepatutnya mengetuai kerjasama baru itu? Adakah Perikatan Nasional (PN), Pakatan Harapan (PH) atau Parti Keadilan Rakyat (PKR)?Jawapan jujur kepada persoalan itu boleh diperolehi daripada statistik undi popular PRN Johor yang menunjukkan PN menjadi penyumbang terbanyak iaitu 24% (334,457 undi) diikuti PH sebanyak 20.5% (284,969 undi) dan PKR pula sekadar 5.9% (82,556 undi).Data-data ini pastinya boleh menjadi asas kepada rundingan untuk membentuk kerjasama yang diketuai oleh PN menjelang PRU15.Namun, untuk merealisasikannya, DAP dan Amanah perlu meneruskan formula di Johor iaitu bersama-sama dalam PH tanpa penglibatan PKR.PKR pula perlu berlapang dada menjalinkan kerjasama dengan PN dan ia lebih mudah dijayakan kerana tidak melibatkan Amanah dan DAP yang tidak dapat diterima PAS.Kerenggangan hubungan PAS dan PKR juga sebenarnya tidak parah kerana ia bukan melibatkan dasar parti seperti perjuangan PAS untuk menegakkan hudud.Sebaliknya ia berpunca daripada perbezaan pendapat akibat tindakan PKR mencetuskan Langkah Kajang pada 2014.Serangan PKR terhadap PAS menggunakan “modal” hudud hanya berlaku selepas itu.Soal pertelagahan PAS dan DAP juga tidak menjadi rumit lagi kerana kedua-dua parti ini bertanding di kerusi yang berbeza demografinya.Justeru, satu kerjasama di bawah khemah besar penentang BN melibatkan PN+PKR+PH yang diketuai PN perlu dibentuk bagi mencapai cita-cita yang sama iaitu menewaskan BN.Kepemimpinan parti-parti ini perlu mengenepikan ego masing-masing demi menterjemahkan aspirasi rakyat yang telah menolak BN pada PRU14 kerana mahu melihat pemimpin yang menyeleweng dikenakan hukuman setimpal.Semua parti yang menentang BN tidak boleh mengkhianati aspirasi itu kerana kegagalan mereka bersatu akan menyebabkan BN menang besar dan pemimpinnya yang sudah didakwa dah dijatuhi hukuman oleh mahkamah akan lolos.Nauzubillah min zalik, minta dijauhkan.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kerajaan tidak abai golongan M40 dalam Bajet 2023

Kerajaan tidak pernah melupakan isi rumah kumpulan pertengahan sebaliknya sentiasa berusaha untuk menambah pendapatan boleh guna yang dapat dimanfaatkan golongan M40.
Menteri Kewangan Tengku Zafrul Aziz ketika membentangkan Rang Undang-Undang Perbekalan 2023 di Dewan Rakyat hari ini mengumumkan khabar gembira buat satu juta pembayar cukai iaitu kadar cukai pendapatan individu pemastautin dikurangkan dua mata peratusan bagi banjaran pendapatan bercukai antara lebih RM50,000 hingga RM100,000.
“Pertama: Banjaran pendapatan bercukai lebih RM50,000 hingga RM70,000 kadarnya diturunkan daripada 13% kepada 11%.
“Kedua: Banjaran pendapatan bercukai lebih RM70,000 hingga RM100,000, kadarnya diturunkan daripada 21% kepada 19%,” katanya.
Selain itu, Zafrul berkata banjaran pendapatan bercukai lebih RM250,000 hingga RM400,000 akan digabungkan dengan banjaran lebih RM400,000 hingga RM600,000 dan dikenakan kadar cukai 25%.
“Dengan layanan khas cukai pendapatan ini, penjimatan cukai kumpulan pertengahan adalah sehingga RM1,000 dan untuk kumpulan teratas adalah sehingga RM250. Ini bermakna dianggarkan RM800 juta tersedia sebagai lebihan pendapatan yang dibelanjakan rakyat,” katanya.
Menteri kewangan itu ketika membentangkan belanjawan turut memaklumkan inisiatif e-Pemula M40 akan dilaksanakan iaitu tawaran kredit e-dompet sebanyak RM100 kepada kumpulan M40 berpendapatan tahunan di bawah RM100,000 bagi membudayakan pembayaran tanpa tunai.
“Dianggarkan seramai lapan juta individu layak menuntut kredit ini dengan peruntukan disediakan RM800 juta.


Air India rekod tempahan pesawat Airbus, Boeing hampir 500

Air India mendedahkan janji niaga pembelian 470 jet daripada Airbus dan Boeing, sekali gus mempercepatkan kebangkitan semula syarikat penerbangan negara itu di bawah pemilik baharunya Tata Group ketika Eropah dan Amerika Syarikat (AS) memuji hubungan ekonomi yang semakin erat dengan New Delhi.
Janji niaga itu termasuk 220 pesawat daripada Boeing dan 250 daripada Airbus dan mengatasi rekod sebelumnya untuk sebuah syarikat penerbangan ketika Air India bersaing dengan gergasi domestik IndiGo untuk memberi perkhidmatan kepada penduduk teramai dunia itu tidak lama lagi.
Presiden AS Joe Biden menyifatkan perjanjian itu sebagai "bersejarah".
Tempahan Airbus termasuk 210 pesawat bersaiz kecil A320neo dan 40 pesawat lebar A350, yang akan digunakan Air India untuk memberi perkhidmatan udara pada jarak jauh, kata Pengerusi Tata N Chandrasekaran.
Boeing akan membekalkan 190 kapal terbang jenis 737 MAX, 20 unit 787 Dreamliners dan 10 mini-jumbo 777X.
Bersama-sama dengan 25 lagi jet Airbus yang akan dipajak untuk memenuhi keperluan segera, perolehan keseluruhan syarikat itu mencecah 495 jet, kata seorang eksekutif Airbus.
Reuters secara eksklusif melaporkan bahawa Air India hampir mencapai rekod tempahan kapal terbang menghampiri 500 jet pada Disember tahun lalu.
Kebangkitan syarikat penerbangan itu di bawah konglomerat Tata bertujuan untuk memanfaatkan pangkalan penerbangan India yang semakin berkembang dan diaspora terbesar di seluruh dunia.
Ketua Eksekutif baharu Campbell Wilson, sedang berusaha untuk memulihkan reputasinya sebagai syarikat penerbangan bertaraf dunia dan memperbaik imejnya sebagai pengendali yang lambat dan rosak dengan pesawat yang semakin uzur serta perkhidmatan lemah.
Perdana Menteri India Narendra Modi dan Presiden Perancis Emmanuel Macron menekankan kepentingan politik dan perjanjian ekonomi yang melibatkan syarikat penerbangan India itu.
"Perjanjian penting ini menunjukkan kejayaan dan aspirasi sektor penerbangan awam di India, bersama-sama memperkukuhkan hubungan antara India dan Perancis," kata Modi.
"Pencapaian ini menunjukkan bahawa Airbus dan semua rakan kongsi Perancisnya berdedikasi sepenuhnya untuk membangunkan bidang baharu dengan India," kata Macron semasa persembahan video.
Perjanjian penerbangan itu dijangka menjana pertumbuhan industri, dengan Macron berikrar Perancis akan bekerjasama dengan India dalam sektor lain.
Chandrasekaran berkata Airbus dan Tata sedang mengusahakan perkongsian yang lebih besar, termasuk cita-cita "untuk membawa masuk pembuatan pesawat komersial pada masa depan".
Sumber industri berkata India berulang kali melobi agar Airbus menambah barisan pemasangan terakhir di negara itu, sepadan dengan kilang di utara China, tetapi pembuat pesawat itu setakat ini menolak idea itu atas alasan kewangan dan masalah perindustrian.


Kadar pengangguran negara meningkat 4.5%

Kadar pengangguran Malaysia meningkat kepada 4.5% pada 2020, kadar tertinggi sejak 1993 yang merekodkan 4.1%, menurut Jabatan Perangkaan Malaysia (DOSM).Ketua Perangkawan, Mohd Uzir Mahidin berkata pengangguran meningkat kepada 772,900 orang dengan kadar 4.8% pada Disember 2020 manakala bilangan penduduk bekerja meningkat 0.1% bulan ke bulan atau bersamaan dengan 19,300 orang kepada 15.22 juta orang selepas mencatatkan penurunan marginal pada bulan sebelumnya.“Nisbah guna tenaga kepada penduduk yang menunjukkan kemampuan ekonomi untuk mewujudkan pekerjaan kekal pada 65.1%,” katanya dalam kenyataan mengenai Statistik Tenaga Buruh Malaysia, Disember dan suku tahun keempat 2020 yang dikeluarkan pada Isnin.Beliau berkata dari segi penduduk bekerja mengikut taraf pekerjaan, kategori pekerja yang merangkumi 77.6% daripada jumlah guna tenaga, meningkat sebanyak 0.2% atau 23,500 orang kepada 11.81 juta orang berbanding dengan angka pada bulan sebelumnya.Sementara itu, kategori bekerja sendiri yang merangkumi 15.8% penduduk bekerja, terus mencatatkan pengurangan bagi bulan ketiga sebanyak 0.6% kepada 2.40 juta orang pada Disember 2020, katanya.Beliau berkata kumpulan ini terdiri daripada penerima gaji harian yang bekerja di pasar tani, pasar malam, gerai makanan, pekerja sambilan serta pekebun kecil.Mohd Uzir berkata bilangan penduduk bekerja yang tidak bekerja buat sementara waktu meningkat kepada 146,200 orang berbanding dengan angka pada November 2020 iaitu 142,000 orang disebabkan pelaksanaan fasa Perintah Kawalan Pergerakan sepanjang bulan tersebut selain cuti persekolahan dan cuti perayaan yang singkat.“Kumpulan ini, yang berkemungkinan besar tidak dapat bekerja tidak dikategorikan sebagai penganggur kerana mereka mempunyai pekerjaan untuk dikembalikan,” katanya.Beliau berkata keadaan pasaran buruh pada Disember 2020 yang masih dipengaruhi oleh krisis kesihatan dan kesan ekonomi telah memperlahan momentum pemulihan pasaran buruh.Oleh itu, pasaran buruh pada bulan itu kekal kompetitif dengan bilangan tenaga buruh meningkat seramai 27,800 orang kepada 15.99 juta orang daripada 15.96 juta pada November 2020, katanya.Beliau berkata Kadar Penyertaan Tenaga Buruh (KPTB) pada bulan itu adalah 68.4%.“Di samping itu, jumlah penduduk di luar tenaga buruh mencatatkan penurunan sebanyak 2,600 orang berbanding dengan angka pada November 2020 kepada 7.37 juta orang dengan komposisi terbesar adalah disebabkan bersekolah/latihan,” katanya.Ketua perangkawan itu juga menjelaskan mengenai kedudukan penawaran buruh pada suku keempat 2020 dengan berkata, keadaan pasaran buruh bertambah baik secara beransur-ansur dengan tenaga buruh dan guna tenaga terus meningkat berbanding suku sebelumnya, masing-masing mencatatkan 15.92 juta orang dan 15.16 juta orang.“Pada suku keempat 2020, terdapat 533,700 orang yang bekerja kurang daripada 30 jam seminggu kerana keadaan kerja atau kerja yang tidak mencukupi berbanding dengan 403,800 orang pada suku ketiga 2020,” katanya.Beliau berkata daripada jumlah ini, 369,100 orang dikategorikan di bawah guna tenaga tidak penuh berkaitan masa disebabkan mereka bekerja kurang daripada 30 jam seminggu serta mampu dan sanggup untuk menerima tambahan jam bekerja (suku ketiga 2020: 300,800 orang).“Golongan ini merangkumi 2.4% daripada jumlah guna tenaga pada suku keempat 2020,” katanya.Mohd Uzir berkata selain itu, guna tenaga tidak penuh berkaitan kemahiran yang terdiri daripada mereka yang berpendidikan tertiari namun bekerja dalam kategori pekerjaan separuh mahir dan berkemahiran rendah merangkumi 1.89 juta orang atau 37.4% daripada jumlah penduduk bekerja yang berpendidikan tertiari (suku ketiga 2020: 1.76 juta orang; 36.8%).Beliau berkata bagi merumuskan kedudukan keseluruhan tenaga buruh sepanjang 2020 berdasarkan data purata suku tahunan, KPTB pada 2020 turun 0.3 mata peratus kepada 68.4% (2019: 68.7%.Dalam tempoh yang sama, bilangan penduduk bekerja susut 0.2% kepada 15.1 juta orang dengan penurunan kecil ini disebabkan oleh ketidaktentuan dalam pasaran buruh susulan krisis kesihatan dan ekonomi pada 2020, katanya.Beliau berkata berikutan negara mengalami permintaan buruh yang lebih perlahan pada 2020 disebabkan impak negatif pandemik Covid-19 maka bilangan penganggur mencatatkan pertambahan melebihi 200,000 orang.“Krisis kesihatan telah memberi impak yang besar kepada tenaga buruh dan menyebabkan kadar pengangguran mencecah lebih 4% berbanding kadar purata 3% yang direkodkan dalam tempoh prakrisis,” katanya.Mohd Uzir berkata dalam usaha mengekalkan momentum pemulihan ekonomi dan sistem penjagaan kesihatan, kebanyakan aktiviti perniagaan dibenarkan untuk terus beroperasi seperti biasa dengan pematuhan kepada prosedur operasi standard yang ketat.Beliau berkata aktiviti tertentu masih dihadkan untuk beroperasi seperti aktiviti perhimpunan sosial, pawagam dan hiburan serta rekreasi, katanya.“Oleh itu, dijangkakan pasaran buruh Malaysia kekal berada dalam situasi yang mencabar pada awal 2021, bagaimanapun dengan pelbagai bantuan dan inisiatif yang diperkenalkan oleh kerajaan akan dapat membantu mengurangkan impak pandemik terhadap pasaran buruh,” katanya.


RM5.1 bilion aset lucuthak pulang ke Malaysia tahun lalu, hampir 100% berkait 1MDB

Jumlah aset yang dilucuthak dan dipulangkan kepada kerajaan Malaysia pada tahun lepas adalah kira-kira RM5.1 billion, dengan 99.57% daripadanya berkaitan 1Malaysia Development Bhd (1MDB), Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.Beliau berkata siasatan SPRM juga telah membawa 152 kes pelucuthakan harta dikendalikan di mahkamah dengan 121 daripadanya telah selesai.“117 kes atau 96.7% memihak kepada pendakwa raya dan empat kes, atau 2.2% tidak memihak kepada pendakwa raya,” katanya ketika berucap pada Majlis Anugerah Media SPRM 2021 di ibu pejabat SPRM di  Putrajaya hari ini.Azam berkata SPRM bertanggungjawab meneliti dan menyiasat sebarang aduan, meskipun dakwaan rasuah hanya membabitkan jumlah yang kecil.Beliau berkata sekiranya didapati ada sebab yang munasabah menunjukkan berlakunya kesalahan di bawah bidang kuasa SPRM, kertas siasatan akan dibuka dan setelah selesai siasatan, ia akan dirujuk ke Pejabat Peguam Negara untuk tindakan selanjutnya.“Meskipun pemberian izin untuk mendakwa adalah bergantung kepada budi bicara mutlak peguam negara, kekuatan bukti hasil siasatan SPRM membantu dalam keputusan tersebut,” katanya.Azam berkata SPRM mempunyai prosedur operasi standard (SOP) dalam menjalankan siasatan dan tidak boleh membuka kertas siasatan hanya daripada maklumat seorang blogger atau pengguna media sosial, terutama sekali mereka yang disyaki mempunyai agenda politik tertentu.“Jika siasatan kami atas tuduhan atau dakwaan yang sedemikian, kertas siasatan kami tidak akan berjaya berdiri di atas landasan bukti yang teguh.“Nescaya ia akan dibuang sebelum ia mendapat izin untuk mendakwa oleh pejabat peguam negara dan sudah tentu ia tidak akan sampai ke ruang perbicaraan mahkamah sekalipun,” katanya.Beliau berkata SPRM sentiasa mengikuti SOP yang diperuntukkan berhubung siasatan kes dan akan meneliti mana-mana dakwaan dan aduan sebelum membuka sesuatu kertas siasatan.“Sekiranya, tidak ada atau tidak cukup bukti kertas siasatan akan ditutup. Amalan ini adalah untuk memastikan seseorang yang tidak bersalah tidak dianiayai dan yang tertuduh mendapat ruang dan peluang pembelaannya di mahkamah,” katanya.Dalam pada itu, Azam berkata bermula tahun 2000, SPRM mula bergerak ke arah kaedah risikan dan penyiasatan proaktif iaitu kaedah “penyiasatan berdasarkan risikan ke atas kes berprofil tinggi” dalam siasatan.“Proses ini memerlukan analisis mendalam terhadap suspek-suspek tertentu, sebelum kita membuat penyiasatan sebenar. Walaupun kaedah ini memakan masa, namun impaknya adalah tinggi,” katanya.Antara kes yang berjaya didedahkan SPRM hasil kaedah risikan dan penyiasatan proaktif itu adalah kes terjumpanya wang dalam sekitar RM53 juta tunai daripada seorang pegawai kerajaan, dalam satu operasi dikenali “OPS Water” pada 2016.


Dua kit ujian kendiri Covid-19 dapat kelulusan bersyarat, kata KKM

Kementerian kesihatan (KKM) menerusi Pihak Berkuasa Peranti Perubatan (MDA) mengeluarkan senarai dua kit ujian kendiri Covid-19 yang telah mendapat kelulusan bersyarat untuk diimport dan diedarkan di dalam negara.Menerusi infografik dikongsikan dalam Facebook KKM, kit ujian itu boleh dijual di farmasi komuniti berdaftar atau fasiliti kesihatan.Dua kit berkenaan dinamakan Salixium Covid-19 Rapid Antigen Rapid Test (Saliva/Nasal Swab Samples) yang dibuat Reszon Diagnostic International Sdn Bhd Malaysia dan Gmate Covid-19 Ag Saliva For Home Use oleh Philosys Co Ltd, Korea.Kit Salixium Covid-19 digunakan bagi tujuan sampel pengesanan RTK-antigen (self test) saliva dan nasal swab samples (sampel air liur dan dari hidung), manakala kit Gmate Covid-19 bagi tujuan RTK-antigen (self test) saliva sample (sampel air liur).Senarai itu akan dikemas kini dari semasa ke semasa dan ia boleh juga disemak menerusi portal MDA, menurut KKM.


Ribut tidak menjadi, nyior condong tegak kembali

Bidalan orang tua-tua, bila nyior condong, bukan sahaja kera, kura-kura pun suka meniti.Sedikit polemik berlaku di Parlimen pada 26 Julai baru-baru ini, sudah kita nampak bagaimana pihak-pihak tertentu, umpama ikan menyambar umpan, segera menangguk di air yang keruh.Dengan ghairahnya mereka berdrama dan menampakkan niat sebenar mereka selama ini, iaitu mahu merampas kuasa.Maka terselongkarlah nawaitu sebenar kenapa mereka terus memaksa mahu sidang Parlimen diadakan seberapa segera, di saat negara menghadapi penularan Covid-19 paling tinggi.Saat di mana semua orang dikawal ketat pergerakannya di bawah perintah kawalan pergerakan (PKP).Namun apabila Parlimen bersidang, mereka langsung tidak peduli, malah tidak pun berminat berbincang bagaimana isu Covid-19 diuruskan, dan bagaimana ekonomi patut dipulihkan.Langsung tidak ada usaha ke arah itu.Yang mereka asak adalah soal politik dan menggugat kedudukan kerajaan.Dalam tempoh seminggu sahaja, dari hari persiapan persidangan Parlimen sehingga 30 Julai, sudah 70 kes disahkan positif di Parlimen.Entah berapa ramai kontak rapat mereka ini?Entah berapa ramai lagi bakal positif Covid-19 beberapa hari lagi?Berapa ramai yang pulang ke kawasan masing-masing di seluruh negara dengan membawa virus Covid-19 ini?Yang mereka peduli hanyalah bagaimana kerajaan boleh dijatuhkan.Dan bagaimana mereka boleh merampas kuasa dan jawatan perdana menteri.Sebenarnya, negara kita tidak pun menghadapi krisis, kerajaan kekal stabil, jauh sama sekali daripada krisis Perlembagaan.Malah negara juga tidak menghadapi krisis kepercayaan.Yang pasti setakat ini, tiada seorang pun boleh menyatakan dia mempunyai sokongan majoriti kecuali perdana menteri.9Pembangkang kelihatan begitu ghairah mahu mengheret Yang di-Pertuan Agong ke dalam “game plan” mereka.Mereka merasakan “ini kalilah!”Berkali-kali nama Agong digunakan dalam hujah mereka di Parlimen, walaupun ia jelas tidak dibenarkan di bawah peraturan mesyuarat.Kita tahu perwatakan Tuanku, sebagai seorang raja yang sangat arif dan berpengalaman, Tuanku tidak begitu.Baginda tidak akan berpolitik atau berparti, jauh sama sekali mahu menyokong usaha mana-mana individu atau parti di luar kerajaan.Apatah lagi parti-parti dan individu tertentu di mana baginda amat arif menilai “track record” dan latar belakang mereka.Yang pasti baginda kekal sebagai Raja Memerintah seperti mana termaktub dalam Perlembagaan.Baginda sebagai seorang Raja Melayu, dan payung yang menaungi kedudukan agama Islam, tidak akan melibatkan diri dengan sesuatu yang memudaratkan kuasa Melayu dan kedudukan agama Islam negara ini, yang terbukti pernah terancam dan diancam pihak tertentu.Sebenarnya kerajaan khususnya Perdana Menteri Muhyiddin Yassin sentiasa mempunyai hubungan yang baik, rapat dan akrab dengan Agong, hinggalah ke saat ini.Malahan, kerajaan dan PM mahu menyempurnakan pandangan dan titah Baginda jua, maka kerajaan membuat keputusan tidak menasihatkan perisytiharan Proklamasi Darurat yang baru, selepas tamatnya Proklamasi Darurat sekarang pada 1 Ogos, malah mengadakan sidang parlimen selari dengan pendirian Agong.Begitu juga pembatalan semua ordinan yang dibuat semasa berkuatkuasanya Proklamasi Darurat, diputuskan untuk dibuat “revocation” seberapa segera, dengan menasihati Agong memperkenankan pembatalan, sebelum seterusnya diwartakan.Semuanya atas memenuhi pandangan Agong.Cuma tidak semena-mena berlaku polemik di Parlimen, apabila ada pihak menafsirkan kenyataan menteri undang-undang sebagai kononnya membatalkan ordinan tanpa perkenan Ahong.Sedangkan, yang sebenarnya, menteri undang-undang cuma ingin memaklumkan pendirian dan keputusan mesyuarat Kabinet, tanpa memperincikan proses yang sedang berjalan, iaitu masih menunggu perkenan Agong.Semua sememangnya tahu dan faham bahawa Agong berhak memberi pandangan balas atas setiap keputusan kerajaan itu.Tidaklah salah kerajaan meneliti apa kehendak dan pandangan Agong.Sekiranya ada perbezaan dalam kaedah untuk menamatkan kuatkuasa ordinan, ia masih boleh dirunding dan dibincangkan, agar kedudukan dan kemuliaan Raja kita terpelihara, serta kedaulatan undang-undang dan keluhuran Perlembagaan dipertahankan.Itulah amalan kerajaan Perikatan Nasional (PN) selama ini.Sesungguhnya, inilah pendirian kerajaan.Tuduhan kerajaan derhaka hanyalah satu lagi ejekan rekaan serupa tuduhan kerajaan gagal, kedua-duanya datang dari kelompok yang sama, berbaur mainan politik.Perlu diketahui, PM mengadap Agong setiap hari Rabu, sebelum mempengerusikan mesyuarat mingguan Kabinet.Setiap mesyuarat Kabinet, PM tanpa gagal, akan memulakan dengan memaklumkan segala titah pandangan Agong.Amalan ini tidak pun dilakukan oleh kebanyakan PM terdahulu.PM sentiasa mengarahkan Kabinet untuk melaksanakan segala titah dan pandangan Agong.Dalam isu revokasi ordinan ini juga begitu.Tiada masalah pun di sisi kerajaan.Segala-galanya perlu menepati undang-undang.Pada 21 Julai, keputusan dibuat dalam mesyuarat mingguan Kabinet.Pada 22 Julai, peguam negara menyiapkan Draf Ordinan (pembatalan).Kemudian pada 23 Julai, PM mengutus warkah kepada Agong.Seterusnya pada 24 Julai, Agong menitahkan peguam negara dan menteri undang-undang mengadap baginda.Pada 25 Julai pula adalah hari Ahad.Pada 26 Julai sidang Parlimen bermula dan di situlah menteri undang-undang didesak pembangkang untuk mengetahui pendirian kerajaan, dan menteri undang-undang memaklumkan perkembangan terbaru.Semua berlaku “in good faith!”Malah perlu diketahui, iaitu apabila isu itu cuba dikelirukan, PM tanpa berlengah pada keesokan harinya iaitu pada 27 Julai, terus mengadap Agong bersama-sama peguam negara untuk menerangkan perkara sebenar.Malah PM memohon maaf sekiranya apa yang disampaikan di Parlimen, menimbulkan kekeliruan, dan ia boleh diperjelaskan.Jadi, di mana penderhakaannya?Hasil daripada mengadap itu, Agong ada menjelaskan pandangan baginda kepada PM dan PM membawanya ke Kabinet minggu berkenaan yang diadakan pada hari Jumaat, 29 Julai.Perlu diketahui, pada pagi Jumaat itu, PM sekali lagi mengadap Agong, sebelum mempengerusikan mesyuarat mingguan Kabinet.Kabinet semestinya bincang segala yang berlaku.Dan sekali lagi mengulangi komitmen untuk terus menjaga kemuliaan dan kedaulatan institusi Agong serta melindungi teras dan prinsip raja berperlembagaan dan demokrasi berparlimen.Maka amat jelas, kerajaan ini yang merupakan kerajaan bertunjangkan dan berteraskan parti Melayu dan Bumiputera yang diperkasakan dengan muafakat pelbagai kaum, tidak sama sekali mengizinkan institusi Raja-raja Melayu diderhakai atau diperalatkan oleh mereka yang pernah menderhaka.Atas dasar inilah kerajaan ini terbentuk, setelah 22 bulan melihat bagaimana kedaulatan Raja-Raja Melayu diancam dengan cara yang belum pernah dilihat berlaku sejak negara merdeka.Atas dasar inilah juga 40 ahli Parlimen Barisan Nasional (BN), mengikrarkan sokongan berterusan kepada kerajaan PN ini, serta bersetia kepada Agong.Nyior yang condong, tegak kembali.Kera tidak boleh meniti lagi…Annuar Musa merupakan ahli Parlimen Ketereh dan menteri Wilayah Persekutuan.* Tulisan ini merupakan pandangan penulis dan tidak semestinya mencerminkan pendirian MalaysiaNow.


Umno rugi jika pandemik pulih?

Pendedahan sebuah portal berita tentang audio lengkap mesyuarat Majlis Tertinggi (MT) Umno berlangsung kelmarin menyerlahkan niat sebenar segelintir ahli-ahli MT penyokong  tegar Presiden Umno Ahmad Zahid Hamidi.Dalam banyak-banyak suara yang bercakap dalam mesyuarat itu, suara yang menyerupai suara bekas Ahli Parlimen Kota Belud Abdul Rahman Dahalan paling menarik. Beliau bersungguh-sungguh meminta Umno bertindak keluar sekarang daripada Kerajaan Perikatan Nasional (PN) ketika situasi Covid-19 masih buruk.Menurutnya, pemulihan pandemik Covid-19 tidak akan menguntungkan parti untuk mendapat kuasa sebaliknya yang mendapat kredit ialah Perdana Menteri Muhyiddin Yassin.“Tetapi bila kes Covid turun, kita juga akan rugi, sebab kita tidak akan dapat kredit. Yang akan claim kredit ialah perdana menteri. Saya khuatir, bila keadaan sudah reda dan ekonomi meningkat, apa akan jadi kepada Umno?”Berdasarkan kepada kenyataan tersebut jelas menunjukkan segelintir ahli MT sangat pentingkan diri sendiri dan terus mempolitikkan isu pandemik ini. Mereka seperti tidak mahu pandemik di negara ini berakhir kerana apabila berakhir mereka sudah kehabisan modal politik.Mereka juga bimbang pemulihan ekonomi yang sudah pasti akan memberi faedah besar kepada kehidupan rakyat  menjadikan mereka ketiadaan lagi isu untuk memburuk-burukkan kerajaan pada masa ini.Justeru mereka yang sebelum ini mendakwa mendengar denyut nadi rakyat dan turut merasai keperitan hidup rakyat di musim pandemik ini mahu pandemik ini berterusan dan kes-kes jangkitan terus meningkat sebagaimana sekarang.Semakin tinggi kes, semakin enak mereka menunggang isu ini.  Isu ini dipolitikkan semaksimum mungkin oleh segelintir pemimpin Umno terutama Zahid dan bekas perdana menteri Najib Razak.Tidak hairanlah isu pandemik juga dijadikan salah satu  alasan utama untuk mewajarkan penarikan balik sokongan kepada PN selepas mesyuarat MT beberapa hari lalu. Syukurlah percubaan itu gagal kerana sebahagian besar ahli-ahli Parlimen termasuk yang memegang jawatan menteri tidak terpedaya dengan naratif yang dicanang itu dan enggan meletak jawatan sebaliknya terus kekal bersama kerajaan sekarang.Mereka cuba menggambarkan kerajaan Perikatan Nasional (PN) tidak melakukan apa-apa dan gagal menangani isu Covid-19. Mereka menilai hanya menerusi angka kes jangkitan harian dan menutup mata kepada beratus-ratus tindakan dan inisiatif yang kerajaan lakukan bagi membendung penularan jangkitan virus ini, menjaga kesihatan rakyat , membantu  kehidupan rakyat yang terkesan teruk  serta memulihkan kembali ekonomi negara.Segala kejayaan program kerajaan bagi melandaikan lengkung jangkitan dan membantu rakyat langsung tidak disebut dan disembunyikan terutama berkenaan Program Imunisaasi Covid-19 Kebangsaan (PICK) yang menunjukkan perkembangan yang menakjubkan.Semalam kadar pemberian vaksin Covid-19 mencatatkan angka tertinggi dengan 376,909 dos diberikan. Ini juga merupakan hari keempat berturut-turut kadar vaksinasi lepasi angka 300,000 bermula pada 5 Julai dengan 313,761 dos, 6 Julai (340,043 dos) dan 7 Julai (375,842 dos).Malaysia sudah merekodkan pemberian lebih 10 juta dos vaksin sejak PICK bermula pada 24 Februari lalu. Lebih 13% daripada hampir 23.4 juta populasi dewasa di negara ini sudah menerima dua suntikan lengkap vaksin Covid-19, manakala hampir 30% sudah menerima dos pertama setakat semalam.Mereka mencipta naratif ini tanpa menghargai sedikit pun kerja keras seluruh petugas barisan hadapan serta menteri-menteri daripada parti Umno sendiri yang terlibat secara langsung dalam perang melawan Covid-19  seperti Timbalan Perdana Menteri yang juga Menteri Pertahanan Ismail Sabri Yaakob, Menteri Kesihatan Adham Baba, Menteri Sains, Teknologi dan Inovasi Khairy Jamaluddin dan Menteri Luar Hishammuddin Tun Hussien.Bukan setakat itu sahaja tindakan ahli-ahli MT ini juga secara terang-terangan menghina dan memperlekehkan usaha rakan-rakan mereka sendiri dengan cuba menanam dalam kepala rakyat bahawa mereka ini adalah menteri-menteri yang gagal dalam perang melawan pandemik ini.Inilah kualiti segelintir ahli-ahli MT Umno yang ada pada hari ini. Mereka menurut apa sahaja kata presiden secara membabi buta dan membuta tuli. Cubalah berhentilah sejenak, tarik nafas perlahan-lahan sambil bermuhasabah. Hargailah sedikit segala usaha yang sudah dilakukan oleh rakan-rakan daripada satu parti.Kalaupun terlalu membenci Perikatan Nasional (PN) janganlah dendam politik itu beralih kepada rakan-rakan seperjuangan yang bekerja keras bertungkus-lumus membebaskan negara ini daripada pandemik halimunan yang sudah meragut beribu-ribu nyawa itu.Rakyat Malaysia sudah lama terlalu lama berkurung. Mereka sudah tidak sabar untuk kembali bebas menghirup udara segar di luar. Mereka mahu kembali kepada kehidupan seperti suatu waktu dahulu. Mereka berharap dan mahu negara ini segera pulih. Mereka bukan orang politik seperti Abdul Rahman Dahlan dan segelintir lagi ahli MT Umno yang sangat takut jika negara ini pulih daripada Covid-19!Saladin Hassan Saleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


AS perbaharui agenda ‘penyelesaian dua negara’, sambung bantu rakyat Palestin

Pentadbiran Joe Biden mengumumkan pada Rabu ia akan memperuntukkan sejumlah AS$235 juta bagi membantu rakyat Palestin sekali gus memulakan semula pendanaan kepada agensi Pertubuhan Bangsa-Bangsa Bersatu (PBB) bagi membantu pelarian dan bantuan lain yang sebelum ini dihentikan Donald Trump.Pakej bantuan termasuk kemanusiaan, ekonomi dan bantuan pembangunan telah disenaraikan oleh Setiausaha Negara Amerika Syarikat (AS) Anthony Blinken sebagai sebahagian usaha bagi mempertaut semula hubungan negara itu dengan Palestin.Pakej itu memperuntukkan AS$150 juta menerusi UNRWA, sementara AS$75 juta bagi bantuan ekonomi dan pembangunan selain AS$10 juta lagi bagi program-program pembangunan keamanan di negara itu, kata Blinken.UNRWA adalah salah satu badan PBB yang membantu pelarian Palestin sejak tahun 1949.Sebilangan besar pelarian yang dibantu UNRWA adalah keturunan kira-kira 700,000 pelarian warga Palestin yang dihalau dari rumah mereka atau melarikan diri dari perang Nakbah 1948 yang mewujudkan penubuhan Israel.Namun, jumlah pelarian yang semakin meningkat menyebabkan pentadbiran Trump telah membatalkan bantuan itu pada 2018, menyifatkan rakyat Palestin sebagai “komuniti yang semakin berkembang daripada pemilik benefisiarinya,”.Pembantu Biden juga turut memberikan isyarat bahawa negara itu mahu memulakan semula usaha rundingan “penyelesaian dua negara” sebagai antara keutamaan dasar luar AS mengenai konflik Israel-Palestin.Sebarang langkah besar yang bakal diambil negara itu akan dimulakan selepas situasi terkini Israel yang masih tidak dapat menyelesaikan isu pilihan raya Israel yang menemui kebuntuan pada bulan Mac.Langkah besar negara itu juga turut diambil berdasarkan pilihan raya Palestin yang dijadual akan dilaksanakan di negara itu dalam beberapa bulan akan datang.Sebelum ini, pentadbiran Trump menyekat hampir semua bantuan kepada Palestin selepas memutuskan hubungan dengan pihak berkuasanya pada 2018.Langkah itu dilihat sebagai usaha untuk memaksa rakyat Palestin berunding dengan Israel.Penghentian bantuan dari AS itu juga berlaku selepas pemimpin Palestin mengambil keputusan memboikot usaha keamanan Trump selepas mengambil keputusan mengiktiraf Jerusalem sebagai ibu negara Israel selain memindahkan kedutaan AS ke sana dari Tel Aviv.Pejabat Presiden Palestin, Mahmoud Abbas turut dilaporkan menyambut baik komitmen Biden untuk meneruskan usaha “penyelesaian dua negara” dan juga pengumuman bantuan yang dimulakan semula itu.Bagaimanapun, Duta Israel di AS Gilad Erdan mengkritik inisiatif bantuan dana kepada UNRWA tersebut.“Kami percaya agensi PBB yang katanya untuk pelarian tidak sepatutnya berfungsi dalam formatnya ketika ini.”Jurucakap PBB Stephane Dujarric memberitahu Reuters bahawa “Beberapa negara telah mengurangkan sumbangan mereka kepada UNRWA. Kami harap keputusan yang diambil Amerika itu akan turut disusuli negara lain sekali gus mengubah dasar mereka dan kembali bergabung semula.”Blinken turut berkata pentadbiran Biden juga akan turut memberikan cadangan usaha pembaharuan di UNRWA, yang didakwa pentadbiran Trump sebagai badan yang tidak cekap dalam menguruskan pelarian Palestin dan turut membiarkan konflik Palestin dan Israel berterusan selama puluhan tahun.Wang yang akan diperuntukkan kepada UNRWA itu bagaimanapun kurang daripada peruntukan sumbangannya sebelum ini iaitu sebanyak AS$365 juta pada tahun 2017.


Apa pun terjadi, perantau mahu pulang beraya di Sarawak

Ketika Pilihan Raya Negeri (PRN) Sarawak diadakan pada Disember tahun lalu, Syamim Arshad tidak pulang mengundi kerana harga tiket penerbangan terlalu mahal.Bagi Syamim yang sudah tujuh tahun bekerja di Kuala Lumpur, memohon cuti untuk menyambut Hari Raya juga turut menjadi masalah.“Awalnya, saya mahu laksanakan tanggungjawab sebagai pengundi (pada PRN lalu),” katanya.“Saya memang nak beli tiket untuk pulang.”Bagaimanapun, jika Syamim mengambil cuti, ia akan mengurangkan kuota cuti tahunannya.Ini boleh menyebabkan dia tidak lagi mempunyai waktu yang cukup untuk meluangkan masa bersama keluarga sepanjang sambutan Hari Raya.“Tak ramai yang dapat keistimewaan cuti panjang,” kata Syamim.“Masa (PRN Sarawak diadakan) itu tidak sesuai.”Menurut Syamim, rakyat Sarawak biasanya memohon cuti sekurang-kurangnya seminggu bagi meluangkan lebih banyak masa bersama keluarga di kampung halaman.Kerana itu, Syamim berazam untuk melakukan apa yang boleh bagi membeli tiket pulang ke Bintulu bagi menyambut Hari Raya Aidilfitri yang semakin hampir bersama keluarga tahun ini.Situasi negara yang masih bergelut untuk pulih semula daripada kemelesetan ekonomi yang teruk akibat pandemik Covid-19 menyebabkan usaha Syamim tidak mudah.Dia perlu membuat dua kerja bagi menyara hidup di ibu negara, kadangkala dia turut bekerja sebagai pemandu Grab bagi menjana pendapatan tambahan.Melalui dua pekerjaan utamanya, Syamim memperoleh sekitar RM4,500 sebulan, namun komitmen perbelanjaannya menyebabkan separuh gajinya digunakan.Kebiasaannya, RM600 digunakan wanita itu bagi membeli barangan keperluan, RM300 untuk makan di tempat kerja dan RM400 untuk minyak kereta.Bagaimanapun, dia kini mengurangkan perbelanjaan barangan keperluan kerana harga barang mentah utama meningkat hampir dua kali ganda.“Saya cuba untuk tidak beli barang yang saya tidak perlukan,” katanya kepada MalaysiaNow baru-baru ini.“Saya perlu bayar sewa yang menelan belanja kira-kira RM1,200 sebulan, ditambah RM200 untuk bil utiliti dan internet serta RM80 untuk bayaran penyelenggaraan. Walaupun saya dapat RM4,000 sebulan, ia tidak mencukupi.”Bahkan katanya, sewa rumahnya turut tertunggak kerana perlu menggunakan wang bagi membayar bil kad kreditnya.Dengan pelbagai halangan dihadapi, Syamim bagaimanapun tetap berazam untuk menaiki kapal terbang pulang ke menemui keluarga untuk berhari raya.“Saya mesti pulang jumpa ibu bapa saya,” katanya.“Disebabkan wabak, sudah dua tahun saya tak dapat menyambut Hari Raya bersama ibu bapa.“Saya sudah rindu sangat dengan mereka.”Tambang penerbanganWalaupun pelbagai rungutan disuarakan berhubung harga tambang penerbangan yang melambung tinggi pada musim perayaan, namun bagi Syamim, ia bukan perkara baru.Syamim yakin dia akan dapat mencari tiket penerbangan yang tidak menyebabkan perbelanjaan yang terlalu tinggi.“Saya semak harga tiket,” katanya.“Masih banyak tiket yang harganya masih munasabah.”Menurut Syamim, melalui semakannya, harga tiket Malaysia Airlines dari Kuala Lumpur ke Bintulu pada 25 April hanya sekitar RM254.Zarith Sofina, yang turut bekerja dan menetap di Kuala Lumpur berkata walaupun tiket penerbangan mahal, rakyat Sarawak tetap akan pulang untuk menyambut Hari Raya bersama keluarga.Zarith teruja untuk pulang ke kampung halamannya di Kuching tahun ini kerana dia akan membawa anak kecilnya bersama buat kali pertama.Wanita itu turut bersetuju cuti selama seminggu adalah tempoh minimum untuk meluangkan masa bersama keluarga tercinta.“Harga tiket penerbangan mahal pada musim perayaan tetapi ini sudah berlaku sejak dulu lagi,” katanya kepada MalaysiaNow.Setakat ini, sebanyak 619 penerbangan ke Sarawak direkodkan setiap minggu, termasuk penerbangan antarabangsa dari Singapura dan Brunei.Menteri Pengangkutan Sarawak Lee Kim Shin baru-baru ini berkata syarikat penerbangan diminta untuk menawarkan harga tiket berpatutan manakala rakyat Sarawak di semenanjung dinasihatkan supaya merancang perjalanan mereka lebih awal daripada menunggu hingga saat akhir.“Hal ini kerana, kebanyakan syarikat penerbangan menggunakan mekanisme harga dinamik dalam pengurusan mereka di mana harga akan bertindak balas kepada permintaan seperti yang dimaklumkan Suruhanjaya Penerbangan Malaysia.“Kami percaya syarikat penerbangan akan cuba sesuaikan (polisi harga tiket) dengan keputusan yang dibuat oleh jawatankuasa pengurusan bencana Sarawak dalam meluluskan lebih banyak penerbangan ke Sarawak dan memainkan peranan penting dalam memudahkan pergerakan orang ramai dan barangan pada kadar harga yang berpatutan selain turut menyokong inisiatif kerajaan bagi mempercepatkan pemulihan ekonomi,” katanya.


Mahkamah kekalkan pertuduhan tanam 17 pokok ganja terhadap Yasin

Mahkamah Sesyen Petaling Jaya hari ini diberitahu bahawa pertuduhan menanam 17 pokok ganja di sebuah kondominium di Kota Damansara yang dihadapi penyanyi dan komposer, Muhammad Yasin Sulaiman, dikekalkan mengikut Seksyen 6B (1) (a) Akta Dadah Berbahaya 1952.Timbalan pendakwa raya, Mohd Asnawi Abu Hanipah, berkata ia berdasarkan laporan kimia yang diperoleh pihak pendakwaan petang semalam.“Bagi kes ini, pertuduhan dikekalkan dan pihak kami memohon satu tarikh baharu untuk serahan dokumen kepada pihak pembelaan,” katanya semasa sebutan kes itu di hadapan Hakim Mahkamah Sesyen Jamaludin Mat.Peguam Ariff Azami Hussien, yang mewakili Yasin, 47, berkata pihaknya berterima kasih kepada pendakwaan kerana dapat menyiapkan laporan kimia itu dalam tempoh masa yang singkat dan memohon dua minggu untuk tarikh sebutan kes.Mahkamah kemudian menetapkan 6 Julai ini untuk sebutan semula kes.Ketika ditemui pemberita di luar mahkamah, Asnawi berkata hasil laporan kimia itu mengesahkan 17 pokok itu adalah pokok ganja.Pelantun lagu “Mimpi Laila” itu didakwa menanam 17 pokok dalam pasu plastik berisi tanah dan daripadanya kanabis boleh diperoleh sama ada secara terus atau secara tidak langsung di kediamannya di Kondominium Casa Indah, Persiaran Surian Damansara Indah Resort Home, PJU 3 Kota Damansara, pada 5.30 petang, 24 Mac lepas.Pertuduhan dikemukakan mengikut Seksyen 6B (1) (a) Akta Dadah Berbahaya 1952 dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.Sementara itu, majistret Zhafran Rahim Hamzah turut menetapkan tarikh sama (6 Julai) untuk sebutan semula kes bagi pertuduhan mengedar dadah dihadapi Yasin selepas Asnawi memaklumkan pihaknya akan melakukan siasatan lanjut mengenai laporan kimia berhubung kes itu (edar dadah) yang diperoleh semalam.Bapa kepada dua anak itu didakwa mengedar dadah berbahaya jenis ganja anggaran berat 214 gram di lokasi, masa dan tarikh yang sama.Pertuduhan dikemukakan mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama, yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.Kelihatan isteri, dan anak perempuan Yasin berusia 14 tahun serta ahli keluarga penyanyi itu hadir ke mahkamah hari ini.Sebelum masuk ke bilik mahkamah, Muhammad Yasin yang memakai baju kemeja-T berwarna hitam dan berseluar putih sempat mengucapkan salam kepada pihak media dan mengucapkan takziah di atas pemergian penyanyi dan pelakon terkenal Adibah Noor Mohamed Omar serta rakan baiknya, Mujahid Abdul Wahab.Sementara itu, seorang lagi peguam Yasin, Mohd Yusmadi Mohd Yusoff memberitahu pemberita, anak guamnya memerlukan rawatan pakar untuk penyakit bipolar di hospital yang mempunyai rekod penyanyi itu.“Saya difahamkan, sebelum ini Yasin sudah dibawa ke Hospital Sungai Buloh, namun ia bukan tempat yang sesuai. Lebih baik Yasin dapatkan rawatan pakar di Hospital Universiti Kebangsaan Malaysia (HUKM) dan Hospital Pantai Kuala Lumpur yang mempunyai rekod kesihatannya,” kata peguam itu.


Mat Sabu tak mahu PN, BN dalam pendekatan ‘khemah besar’

Presiden Amanah Mohamad Sabu hari ini menegaskan pendekatan “khemah besar” dalam gabungan Pakatan Harapan (PH) adalah gabungan parti pembangkang dan tidak melibatkan parti-parti yang membentuk kerajaan bagi menghadapi Pilihan Raya Umum ke-15 (PRU15).Menurutnya, pendekatan “khemah besar” itu tidak boleh merangkumi parti gabungan Perikatan Nasional (PN) dan Barisan Nasional (BN).“Pendekatan ‘khemah besar’ tidak merangkumi penyatuan atau kerjasama dengan parti-parti yang berada di dalam kerajaan sama ada Umno, Bersatu atau PAS.“Tidak mungkin PH akan bekerjasama dengan pengkhianat yang jelas mengkhianati amanah dan mandat rakyat,” katanya dalam sebuah kenyataan hari ini.Mohamad turut mengatakan pengkhianat PH adalah mereka yang melompat untuk bersama Bersatu dan PN atas sebab tawaran yang dibuat ketika itu sambil menambah tidak wajar kumpulan yang melompat parti disamakan dengan mereka yang tidak melompat parti.“Sepertimana tidak wajar kita anggap PKR sebagai parti pengkhianat atas sebab timbalan presidennya dan belasan ahli Parlimennya melompat, begitu juga adalah tidak wajar kita namakan Pejuang, Warisan dan Muda sebagai pengkhianat atas sebab pengkhianatan Muhyiddin dan Bersatu,” katanya merujuk pengerusi PN, Muhyiddin Yassin.Bersatu bersama PH ketika meraih kemenangan pada PRU14 pada 2018 di mana BN berjaya ditumbangkan selepas enam dekat memimpin kerajaan.Muhyiddin kemudiannya dilantik sebagai perdana menteri selepas Dr Mahathir Mohamad meletak jawatan.Namun beliau terpaksa berundur selepas beberapa ahli Parlimen yang bersekutu dengan bekas perdana menteri Najib Razak dan Presiden Umno Ahmad Zahid Hamidi menarik balik sokongan mereka terhadapnya di Dewan Rakyat.Jawatan perdana menteri kemudiannya diambil alih oleh Naib Presiden Umno Ismail Sabri Yaakob yang memperolehi sokongan Muhyiddin dan ahli Parlimen BersatuDalam pada itu, Mohamad turut berkata Amanah akan berusaha untuk memperbanyakkan kawan demi menghadapi lawan yang sama iaitu BN dan PN.“Bagi yang membuat keputusan bahawa PRU15 tidak akan dimenangi, usaha sebegini sememangnya tidak perlu.“Usaha untuk kalah adalah jauh lebih mudah dari berjuang untuk menang,” katanya.


PAS guna 'bulan' di Kelantan, Terengganu dan Kedah

PAS memutuskan untuk menggunakan logo parti itu sendiri di tiga negeri di bawah pentadbirannya iaitu Kelantan, Terengganu dan Kedah pada Pilihan Raya Umum Ke-15 (PRU15).
Presidennya, Abdul Hadi Awang berkata PAS terbuka mengenai penggunaan simbol bagi negeri selain Kelantan, Terengganu dan Kedah yang akan dibincangkan di peringkat Perikatan Nasional (PN).
PAS merupakan salah satu parti komponen dalam Perikatan Nasional (PN), selain Bersatu, Gerakan, Parti Solidariti Tanah Airku (STAR) dan Parti Maju Sabah (SAPP).
“Terengganu, Kelantan dan Kedah memang PAS kuat (jadi) kita pakai simbol ‘bulan’. Negeri lain kita serah hendak pakai simbol apa. Kita buat keputusan, kita akan bincang.
“Negeri lain ini mereka tidak berapa tahu hal-hal PAS. Orang Kelantan, Terengganu dan Kedah sudah  tahu. Negeri lain tidak apalah, kita maafkanlah,” katanya ketika menyampaikan kuliah dhuha bersempena  Karnival Terengganu Maju Berkat Sejahtera di Pantai Peranginan Kelulut hari ini.
Hadi semalam dilaporkan berkata PAS membuat keputusan untuk memperkukuhkan kerjasama dalam PN atas prinsip penyatuan ummah.


Bekas ketua audit negara nafi musnahkan salinan asal laporan audit 1MDB

Bekas ketua audit negara Madinah Mohamad hari ini memberitahu Mahkamah Tinggi bahawa beliau tidak memusnahkan salinan asal laporan audit 1Malaysia Development Berhad (1MDB) ketika mengambil alih jawatan itu daripada Ambrin Buang pada 2017 kerana ia mengandungi maklumat dan bukti yang material mengenai syarikat pelaburan strategik itu.Madinah, 65, berkata beliau membuat keputusan itu selepas dimaklumkan tentang salinan asal laporan itu dalam satu taklimat bersama Pasukan Khas Audit (PKA) 1MDB pada 16 Mac 2017.“Timbalan Pengarah Audit Nor Salwani Muhammad memaklumkan terdapat dua versi laporan pengauditan 1MDB dan telah menyerahkan satu-satunya versi asal laporan yang masih ada dalam simpanan beliau.“Nor Salwani berkata tujuannya menyimpan salinan asal itu bagi mendapatkan arahan ketua audit negara yang baru (iaitu saya) sama ada ia perlu dimusnahkan atau tidak,” kata Madinah ketika membacakan pernyataan saksinya pada perbicaraan pindaan Laporan Akhir Pengauditan 1MDB membabitkan bekas perdana menteri Najib Razak dan bekas ketua pegawai eksekutif 1MDB Arul Kanda Kandasamy.Saksi pendakwaan ke-12 itu berkata Nor Salwani turut memberitahunya bahawa laporan audit 1MDB telah dicetak dua kali pada awal 2016 dan sekali lagi pada 2 Mac tahun sama.“Laporan yang dicetak pada awal 2016 merupakan laporan muktamad untuk dibentangkan kepada Jawatankuasa Kira-Kira Wang Negara (PAC) pada 24 Februari 2016. “Bagaimanapun, isi kandungan laporan ini telah diubah dengan menggugurkan beberapa perenggan di dalamnya melalui mesyuarat yang dipengerusikan Ketua Setiausaha Negara ketika itu, Ali Hamsa pada 24 Februari 2016. Nor Salwani juga memberitahu saya tarikh awal pembentangan kepada PAC telah diubah kepada 4 Mac 2016,” katanya.Madinah berkata beliau turut dimaklumkan tentang dua perenggan yang digugurkan daripada salinan asal laporan pengauditan itu adalah perbezaan maklumat dalam penyata kewangan 1MDB dan minit mesyuarat mengenai kehadiran ahli perniagaan, Low Taek Jho (Jho Low) pada mesyuarat khas lembaga pengarah 1MDB pada 26 September 2009.“Pada ketika itu, Laporan Pengauditan 1MDB telah diklasifikasikan sebagai rahsia di bawah Akta Rahsia Rasmi 1972 (Akta 88) dan oleh sebab itu, saya tidak dapat mendedahkan kewujudan dua versi itu kepada mana-mana pihak.“Bagaimanapun, pada 15 Mei 2018 saya telah mengklasifikasikan semula laporan tersebut sebagai dokumen terbuka berikutan kenyataan media perdana menteri yang mengarahkan ia diklasifikasikan sebagai dokumen terbuka,” katanya.Dr Mahathir Mohamad merupakan perdana menteri ketika itu selepas Pakatan Harapan memenangi Pilihan Raya Umum ke-14 pada Mei 2018.Madinah berkata Nor Salwani turut memaklumkan PKA telah dijemput oleh Majlis Penasihat Kerajaan untuk membuat pembentangan pada 31 Mei 2018.“Saya kemudian mengarahkan satu salinan asal Laporan Pengauditan 1MDB diserahkan kepada Majlis Penasihat Kerajaan, Polis Diraja Malaysia dan Suruhanjaya Pencegahan Rasuah Malaysia (SPRM) pada Ogos 2018.“Selepas pendedahan saya mengenai wujudnya dua versi laporan pengauditan 1MDB pada 30 Ogos 2018, saya telah diarahkan Jabatan Perdana Menteri untuk membentangkan perkara sama dalam mesyuarat kabinet pada 23 November 2018,” katanya.Menurut saksi itu, sejurus mesyuarat tersebut, kabinet telah mengarahkan beliau mengeluarkan kenyataan media selaku ketua audit negara mengenai beberapa perenggan di dalam laporan audit 1MDB telah diarahkan untuk digugurkan dan dipinda.“Kenyataan media itu telah pun dikeluarkan pada 24 November 2018,” kata Madinah.Najib, 68, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang telah dimuktamadkan Ketua Audit Negara, sebelum laporan itu “sekali lagi dimuktamadkan” dan dibentang di hadapan PAC bagi mengelak sebarang tindakan diambil terhadap beliau.Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Putrajaya antara 22 dan 26 Februari 2016Mereka didakwa di bawah Seksyen 23 (1) Akta Suruhanjaya Pencegahan Rasuah Malaysia 2009, yang memperuntukkan hukuman penjara maksimum sehingga 20 tahun dan denda tidak kurang daripada lima kali nilai suapan atau RM10,000, mengikut mana-mana yang lebih tinggi, jika sabit kesalahan.


PM, menteri, timbalan menteri tak ambil gaji selama 3 bulan

Kesemua menteri Kabinet dan timbalan menteri tidak akan mengambil gaji selama tiga bulan mulai Jun 2021 untuk disalurkan ke Akaun Amanah Bencana bagi membiayai perbelanjaan berkaitan Covid-19, kata Perdana Menteri Muhyiddin Yassin.“Dalam mencapai matlamat ini, kerajaan akan terus mengutamakan pendekatan ‘whole-of-government’ dan ‘whole-of-society’ dalam memerangi pandemik Covid-19,” kata Muhyiddin semasa perutusan khas inisiatif Pemerkasa Plus yang disiarkan secara langsung di stesen televisyen utama malam ini.“Ini merujuk usaha mengoptimumkan seluruh tenaga kerja kesihatan dan peranan petugas barisan ahdapan yang bertindak di lapangan serta peranan seluruh rakyat Malaysia yang turut sama membantu untuk memutuskan rantaian Covid-19 ini.”Tahun lalu, kerajaan Perikatan Nasional (PN) pimpinan Muhyiddin memutuskan agar dua bulan gaji perdana menteri, menteri dan timbalan menteri dipotong untuk disalurkan ke Tabung Covid-19.


81% dewasa lengkap vaksinasi dengan lebih 41 juta suntikan diberi secara keseluruhan

Lebih dari 41 juta dos vaksin Covid telah diberikan di seluruh negara setakat ini dengan 81% populasi dewasa atau 18,986,347 orang lengkap menerima vaksin setakat semalam.Sementara 93.3% atau 22,348,422 telah menerima sekurang-kurangnya satu dos suntikan vaksin termasuk dos tunggal vaksin CanSino.Bagi populasi keseluruhan, 58.1% telah menerima vaksin lengkap sementara 68.4% telah menerima sekurang-kurangnya satu dos suntikan vaksin.Sejumlah 321,342 dos telah diberikan semalam, menjadikan keseluruhan suntikan vaksin di bawah Program Imunisasi Covid-19 Kebangsaan (PICK) sebanyak 41,247,271.


Agong kurnia watikah pelantikan 11 perwakilan ke luar negara

Yang di-Pertuan Agong Sultan Abdullah Sultan Ahmad Shah hari ini berkenan mengurniakan watikah pelantikan kepada 11 perwakilan Malaysia ke luar negara, di Istana Negara.
Turut berangkat ke istiadat itu, Raja Permaisuri Agong Tunku Azizah Aminah Maimunah Iskandariah.
Ketua-ketua Perwakilan Malaysia ke luar negara yang baru dilantik ialah Duta Besar Malaysia ke Emiriah Arab Bersatu Ahmad Fadil Samsuddin yang juga bekas Datuk Pengelola Bijaya Diraja; Duta Besar Malaysia ke Vietnam Tan Yang Thai dan Duta Besar Malaysia ke Jerman Dr Adina Kamarudin.
Turut menerima watikah pelantikan ialah Pesuruhjaya Tinggi Malaysia ke Pakistan Mohammad Azhar Mazlan; Duta Besar Malaysia ke Jordan Mohamad Nasri Abdul Rahman; Duta Besar Malaysia ke Uzbekistan Ilham Tuah Illias dan Pesuruhjaya Tinggi Malaysia ke New Zealand Mazita Marzuki.
Selain itu, Duta Besar Malaysia ke Senegal, Zainal Izran Zahari; Duta Besar Malaysia ke Kazakhstan Mohd Adli Abdullah; Duta Besar Malaysia ke Laos Edi Irwan Mahmud dan Pesuruhjaya Tinggi Malaysia ke Sri Lanka Badli Hisham Adam.
Hadir sama Ketua Setiausaha Kementerian Luar Amran Mohamed Zin.


Putrajaya umum langkah kurangkan tekanan hospital disebabkan peningkatan jangkitan Covid-19

Putrajaya hari ini mengumumkan langkah-langkah untuk memastikan hospital di Lembah Klang boleh menampung peningkatan pesakit akibat peningkatan kes Covid-19.Bercakap pada sidang media hari ini, Menteri Kesihatan Dr Adham Baba berkata, Perdana Menteri Muhyiddin Yassin sudah bersetuju untuk menambah peruntukan sebanyak RM100 juta bagi tujuan “outsourcing” perkhidmatan-perkhidmatan kesihatan di Lembah Klang.Katanya, langkah-langkah untuk mengurangkan tekanan hospital termasuk menambah kapasiti katil di Selangor dan Kuala Lumpur, termasuk menggunakan tiga hospital pengajar universiti – Universiti Malaya, Universiti Kebangsaan Malaysia dan Universiti Putra Malaysia – penambahan kapasiti katil di Lembah Klang menghampiri 5,000.Katanya, Hospital Angkatan Tentera Tuanku Mizan sudah mengaktifkan Disaster Management Zone melibatkan basement sebagai tambahan meningkatkan kapasitinya untuk berdepan dengan peningkatan pesakit.Sementara Hospital Sungai Buloh dan Hospital Ampang sudah berfungsi sebagai hospital Covid-19 penuh sejak 23 Jun, katanya.Katanya, hospital lain kekal sebagai hospital hybrid Covid-19 kecuali Hospital Shah Alam yang dikekalkan sebagai hospital tanpa pesakit Covid-19.Pusat kuarantin Malaysia Agro Exposition Park (MAEPS) di Serdang, Selangor akan dijadikan sebagai hospital bersepadu, ditambah tangki oksigen bagi tambahan 1,500 pesakit.Kapasiti katil kecemasan juga akan ditambah dari 486 ke 591 sementara katil ICU akan ditingkatkan dari 280 ke 349 di Selangor dan dari 90 ke 117 di Kuala Lumpur dan Putrajaya.Adham turut berkata, jumlah bekalan oksigen di Selangor berjumlah 6,891, dengan pencapaian penggunaan sebanyak 53% (3,413) bagi pesakit Covid-19.1,000 lagi tangki oksigen akan dihantar di pusat kuarantin MAEPS.


Hasil rundingan kerusi PH-BN dijangka umum selepas Aidilfitri, kata Fahmi

Hasil rundingan berhubung pengagihan kerusi Dewan Undangan Negeri (DUN) antara Pakatan Harapan (PH) dan Barisan Nasional (BN) bagi Pilihan Raya Negeri (PRN) di enam negeri dijangka diumumkan selepas Aidilfitri atau sebelum hujung Mei ini.
Pengarah Komunikasi Pakatan Harapan (PH), Fahmi Fadzil berkata pimpinan tertinggi parti politik PH dan BN akan mengumumkan hasil rundingan kerusi itu nanti.
“Saya percaya tidak lama lagi pimpinan akan umumkan hasil rundingan kerusi, tetapi saya jangkakan ia sangat positif,” katanya kepada pemberita selepas menghadiri majlis pengumuman Program Mangkin Malaysia Digital (Pemangkin) di Kuala Lumpur hari ini.
Bagaimanapun Fahmi berkata maklumat terperinci mengenai rundingan kerusi perlu dirujuk kepada Ketua Setiausaha PH Saifuddin Nasution Ismail atau Timbalan Presiden PKR Rafizi Ramli.
Sebelum ini, Saifuddin Nasution memaklumkan proses rundingan kerusi DUN dibincangkan di peringkat pusat antara PH dan BN berdasarkan parameter serta formula yang ditetapkan.
Pada 22 Februari lepas, menteri besar dan ketua menteri dari enam negeri iaitu Selangor, Pulau Pinang, Negeri Sembilan, Kedah, Terengganu dan Kelantan mencapai kata sepakat untuk mempertimbangkan pembubaran DUN masing-masing dalam dua minggu terakhir Jun bagi memberi laluan kepada PRN.
Mengenai berita gembira kepada pengguna pelan prabayar, Fahmi yang juga menteri komunikasi dan digital berkata beliau masih perlu berbincang dengan beberapa pihak.
“Insya-Allah Isnin atau Selasa. Saya kena hubungi beberapa orang lepas ini untuk minta mereka buat pengumuman itu. Ada beberapa (berita) menarik untuk pengguna pelan pasca bayar,” katanya.
Jumaat lepas, Fahmi memaklumkan beliau akan mengumumkan berita gembira kepada pengguna pelan prabayar.
Pada majlis hari ini, Fahmi mengumumkan Pemangkin akan menambah sembilan sektor tumpuan yang telah dikenal pasti oleh Perbadanan Ekonomi Digital Malaysia (MDEC) termasuk pelancongan digital, pertanian digital dan bandar digital melibatkan nilai pelaburan sebanyak RM1 bilion menjelang 2025.


Rayuan Azeez batal tuduhan rasuah, gubah wang haram didengar 6 September

Rayuan bekas pengerusi Tabung Haji Abdul Azeez Abdul Rahim terhadap keputusan Mahkamah Tinggi yang menolak permohonannya untuk membatalkan pertuduhan rasuah dan pengubahan wang haram akan didengar di Mahkamah Rayuan pada 6 September.Ia disahkan oleh peguamnya Amer Hamzah Arshad, apabila dihubungi Bernama hari ini.Pengurusan kes berhubung perkara itu didengar hari ini di hadapan timbalan pendaftar Mahkamah Rayuan Mohd Khairi Haron.Pada 12 Mac lalu, Mahkamah Tinggi Kuala Lumpur menolak permohonan Azeez untuk membatalkan tiga pertuduhan rasuah dan 10 pertuduhan pengubahan wang haram yang dihadapinya.Hakim Muhammad Jamil Hussin memutuskan sedemikian selepas mendapati kesemua pertuduhan itu tidak cacat dan berlandaskan peruntukan undang-undang.Azeez, 54, yang juga ahli Parlimen Baling, mendapat perintah dari Mahkamah Tinggi untuk menangguhkan perbicaraan kesnya di Mahkamah Sesyen sementara menunggu keputusan rayuannya di Mahkamah Rayuan untuk membatalkan kesemua pertuduhan itu.Dia menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah.Selain itu, Azeez juga menghadapi 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.Dia dituduh melakukan kesalahan itu di CIMB Bank, Jalan Tun Perak di Kuala Lumpur pada 8 Disember 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018.Abang kepada Azeez, Abdul Latif, yang pada mulanya didakwa atas dua pertuduhan bersubahat dengan adiknya, didakwa menerima RM4 juta sebagai upah membantu syarikat Menuju Asas mendapatkan projek jalan raya secara tender terhad daripada kementerian kerja raya.Abdul Latif, 63, dilepaskan tanpa dibebaskan (DNAA) pada Februari selepas pihak pendakwaan mengemukakan permohonan.


Dr M jelaskan mengapa kerugian forex berbeza daripada skandal 1MDB

Dr Mahathir Mohamad berkata kerugian pertukaran mata wang asing (forex) oleh Bank Negara Malaysia (BNM) yang terjadi sewaktu penggal pertama beliau menjadi perdana menteri dan skandal 1MDB di bawah pentadbiran Najib Razak adalah dua isu yang dikendalikan secara berbeza, ketika pertikaian terbuka mengenai siapa yang salah dan gagal menguruskan kewangan negara berterusan antara dua bekas perdana menteri itu.Respons terbaru Mahathir itu tampil selepas baru-baru ini Najib membuat ulasan mengenai kerugian forex pada 1990-an, di mana sekitar RM30 bilion kerugian dianggarkan.Ulasan Najib itu dibuat selepas beberapa jam beliau gagal dalam rayuannya bagi mengenepikan sabitan pertuduhan berhubung dana RM42 juta yang berkait dengan 1MDB didapati dipindahkan ke dalam akaun peribadinya.Mahathir berkata perbezaan antara skandal 1MDB dan kerugian forex ialah kerugian yang didakwa Najib itu hanya sekadar “cakap mulut” sahaja.“Pegawai bank menyatakan BNM hilang RM30 bilion melalui perdagangan mata wang. Bank sorok kerugian itu dan saya pun dituduh turut menyorokkannya.“Saya tidak terlibat dalam operasi sebenar BNM. Jika betul wang itu hilang, siasatan perlu dilakukan terhadap operasi BNM,” katanya dalam satu hantaran blog, sambil menambah beliau turut membenarkan perkara itu dibahas dalam Parlimen tidak seperti pendedahan yang berkait skandal 1MDB.”Pada 8 Disember, Mahkamah Rayuan mengekalkan sabitan pertuduhan dan hukuman 12 tahun penjara yang diputuskan Mahkamah Tinggi terhadap Najib Julai tahun lalu, mengatakan RM42 juta yang dimasukkan ke dalam bank akaun peribadi bekas perdana menteri itu membawa “malu kepada negara”.Dalam respons beliau, Najib turut merujuk kerugian pertukaran mata wang asing tersebut.“Bukankah itu lebih memalukan negara?” katanya.Ketika pentadbirannya, Najib menubuhkan suruhanjaya siasatan diraja (RCI) bagi menyiasat kerugian forex yang berlaku antara 1987 hingga 1992.Dalam siasatan itu Mahathir turut dipanggil untuk memberi keterangan sebagai salah seorang saksi.Tindakan Najib pada 2017 itu dilihat sebagai respons beliau terhadap serangan Mahathir ketika pendedahan skandal 1MDB memuncak dalam negara.Bagaimanapun, RCI tersebut tidak lagi dijalankan susulan kejatuhan pentadbiran Najib dari Putrajaya.Mahathir juga turut berkata beliau tidak bertanggungjawab terhadap kerugian forex tersebut, mengatakan ia telahpun disahkan oleh pegawai kanan BNM pada ketika itu.Beliau selanjutnya berkata, berbanding skandal 1MDB, isu forex tersebut tidak menyebabkan wang masuk ke dalam akaun bank peribadinya.“Namun, dalam kes 1MDB dan SRC, jutaan masuk dalam akaun Najib dan dia dengan senang hati belanjakan wang itu untuk kepentingan dirinya.”


Putrajaya berhempas pulas agar situasi Covid-19 tak jadi seperti Itali

Pegawai tertinggi Putrajaya meningkatkan usaha memerangi Covid-19 disebabkan kebimbangan negara boleh terjerumus seperti sebuah negara Eropah dalam masa sebulan lagi, sekiranya angka kes berterusan empat angka setiap hari.Sumber yang terlibat dengan pemantauan harian Covid-19 berkata, jika dilihat daripada unjuran kes positif Covid-19 dari September sehingga kini, Malaysia mungkin mencapai bilangan kes positif 3,000 sehari dalam tempoh empat minggu akan datang.“Kita tak mahu jadi macam Itali di mana sampai pada satu tahap, kita perlu pilih pesakit mana yang kita nak selamatkan.“Jika ini berlaku, mereka yang berumur 69 tahun ke bawah sahaja mungkin dapat akses kepada rawatan,” kata sumber itu kepada MalaysiaNow.Itali merupakan negara Eropah pertama yang dilanda pandemik global itu, antara negara yang mencatatkan kematian tertinggi berbanding populasinya, dengan 98 kematian daripada 100,000 penduduknya.Semasa gelombang pertama Covid-19 pada Mac tahun lepas, Itali mencatatkan kematian sebanyak kira-kira 5,500 orang manakala pesakit yang disahkan positif adalah lebih 60,000 orang.Sejak Disember Putrajaya bersiap siaga berdepan kemungkinan berlaku lonjakan kes jangkitan Covid-19, bimbang sekiranya unjuran kes mampu mencecah angka 5,000 sehari pada penghujung Februari.Semalam, MalaysiaNow melaporkan Putrajaya mempertimbangkan perintah kawalan pergerakan lebih ketat yang akan menyaksikan sekatan rentas negeri dan aktiviti sosial di beberapa buah negeri zon merah termasuk Lembah Klang.Difahamkan, negeri-negeri seperti Melaka, Kedah, Johor, Pulau Pinang dan Selangor sudah mencatat penggunaan katil melebih 70% hanya untuk rawat pesakit Covid-19 sahaja.“Di Johor, Hospital Enche Besar Hajjah Kalsum dah guna 100% katil dan fasiliti, Hospital Sungai Buloh juga dah capai 100% dan Pusat Perubatan Universiti Malaya (PPUM) dah guna 100% kapasiti katil hospital.“Kita tak banyak lagi ruang rawat pesakit. Kalau kes harian berterusan empat angka, lebih sebulan lagi sistem kesihatan kita akan musnah dan tak mampu nak tampung pesakit yang datang.”Kes positif Covid-19 melonjak pada September selepas Pilihan Raya Negeri (PRN) Sabah dengan kementerian kesihatan mengatakan ini merupakan gelombang ketiga jangkitan Covid-19 di Malaysia.Semalam jangkitan Covid-19 terus meningkat dengan rekod baru 2,593 kes positif dicatatkan dan jumlah kematian mencecah 513 mangsa.Sumber itu menambah, pada ketika ini terdapat 44 orang pesakit kritikal Covid-19 sedang menunggu giliran untuk mendapat tempat di Unit Rawatan Rapi (ICU) hospital kerana dipenuhi pesakit.“Hospital Sungai Buloh dah tak dapat dibuka kepada pesakit lain sebab tak ada sumber tenaga,” katanya.


Suami, anak bekas gabenor Bank Negara dipanggil polis

Polis Diraja Malaysia (PDRM) mengesahkan telah mengambil keterangan terhadap suami bekas gabenor Bank Negara Malaysia Zeti Akhtar Aziz iaitu Tawfiq Ayman bagi membantu siasatan terhadap dakwaan penerimaan dana dikaitkan dengan 1Malaysia Development Berhad (1MDB).Pengarah Jabatan Siasatan Jenayah Komersial Bukit Aman Zainuddin Yaacob dalam kenyataan turut mengesahkan seorang anak lelaki Tawfiq juga hadir merakamkan percakapan kepada PDRM.“Beliau (Tawfiq) dipanggil untuk dirakam percakapan (selama beberapa jam) bersama anak lelaki beliau (dipanggil) bagi membantu siasatan polis.“Rakaman percakapan telah diambil di Menara KPJ, Jalan Tun Razak bagi membantu siasatan yang sedang dijalankan di bawah Seksyen 4(1) Akta Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001,” katanya kepada Bernama.Zainuddin berkata memandangkan siasatan polis dalam kes ini masih berterusan, polis menasihatkan masyarakat untuk tidak membuat sebarang spekulasi melalui mana-mana platform sehingga siasatan selesai dijalankan dan seterusnya dirujuk kepada Jabatan Peguam Negara untuk keputusan.Pada bulan lepas, Bernama melaporkan PDRM mengesahkan bahawa siasatan terhadap Tawfiq berhubung dakwaan penerimaan dana yang dikaitkan dengan 1MDB dalam akaun bank miliknya di Singapura masih berjalan.Sebelum ini, Zeti dilaporkan menafikan dakwaan bahawa keluarganya terbabit dalam skandal 1MDB.Zainuddin dilaporkan berkata memandangkan siasatan kes ini melibatkan keterangan di Malaysia dan juga di luar negara, PDRM mengambil tindakan susulan di bawah Akta Bantuan Bersama Dalam Perkara Jenayah 2002 bagi mendapatkan keterangan yang berada di luar negara.


Bicara 1MDB Najib ditangguh kerana PKPB

Perbicaraan kes 1Malaysia Development Berhad membabitkan Najib Razak yang dijadualkan hari ini, ditangguh berikutan pelaksanaan Perintah Kawalan Pergerakan Bersyarat (PKPB).Timbalan Pendakwa Raya Ahmad Akram Gharib ketika dihubungi berkata perbicaraan itu akan disambung semula pada 9 hingga 12 November di hadapan Hakim Mahkamah Tinggi Collin Lawrence Sequerah.Perbicaraan itu sebelum ini, ditetapkan pada hari ini hingga Khamis.Apabila perbicaraan disambung semula, pihak pembelaan akan meneruskan menyoal balas bekas Ketua Pegawai Eksekutif 1MDB Mohd Hazem Abdul Rahman.Pada 5 Oktober, mahkamah menangguhkan perbicaraan ke hari ini selepas membenarkan permohonan pasukan pembelaan untuk menunda kes berkenaan kerana bekas perdana menteri itu menjalani kuarantin dua minggu selepas pulang berkempen untuk Pilihan Raya Negeri Sabah bulan lepas.Najib, 67, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 tuduhan pengubahan wang haram membabitkan jumlah wang yang sama.


Tinjauan dapati sokongan terhadap PM meningkat, ketika rakyat utamakan ekonomi berbanding politik

Tinjauan terhadap pengundi di Semenanjung Malaysia mendapati kadar penerimaan sebanyak 67% terhadap Muhyiddin Yassin sebagai perdana menteri meningkat berbanding tiga bulan sebelum ini, dengan sokongan paling kuat dari kaum Melayu, diikuti India dan Cina.Hasil tinjauan itu berdasarkan beberapa indikasi bahawa pihak berkuasa akan memerangi pandemik Covid-19 dengan tempoh lebih panjang selepas kes yang semakin meningkat sejak perintah kawalan pergerakan (PKP) dilonggarkan.Tinjauan Merdeka Center yang melibatkan 2,111 orang responden berusia 21 tahun ke atas dan dilaksanakan antara 31 Mac dan 12 April itu juga turut mendapati lebih ramai orang (41%) berpendapat negara berada di landasan yang betul berbanding hanya 32% responden Januari lalu.Sebanyak 51% berkata bahawa mereka berpuas hati dengan pengurusan ekonomi kerajaan ketika ini, sementara 43% lagi menyatakan tidak berpuas hati.Mengenai pengurusan pandemik Covid-19 oleh kerajaan, 70% responden berkata mereka berpuas hati dengan pendekatan yang diambil kerajaan bagi menanganinya.Ia adalah peningkatan ketara daripada tinjauan Januari lalu sewaktu kes harian mencecah angka 4,000 dengan hanya 53% menyatakan rasa puas hati dengan langkah-langkah kerajaan dalam membendung Covid-19.Carta dari Merdeka Center menunjukkan bagaimana Muhyiddin memenangi hati pengundi sejak Mei 2020.Sementara itu, hanya sekitar 46% responden berkata negara sedang berada “di landasan yang salah”, berbanding 54% sebelum ini.“Mereka yang menyatakan pandangan bahawa negara berada di landasan yang betul memberikan respons positif terhadap pentadbiran negara selain mengakui bahawa kebajikan rakyat terjaga ketika ini,” kata Merdeka Center.“Mereka yang berpendapat negara sedang menuju ke arah yang salah pula menyebutkan kebimbangan mengenai kestabilan politik dan keadaan ekonomi yang tidak menggalakkan ketika ini.”Dalam pada itu, tinjauan tersebut turut menunjukkan bahawa ekonomi masih menjadi perhatian utama (57%), diikuti pandemik Covid-19 (16%).Apa yang menariknya, tinjauan itu turut mendapati hanya 2.4% sahaja yang bimbang dengan politik negara ketika ini walaupun nada politik meningkat dari kedua-dua belah pembangkang dan kerajaan yang tertumpu kepada isu majoriti rapuh yang dimiliki Muhyiddin.Tinjauan itu turut mendapati bahawa kebimbangan ekonomi itu juga berpunca daripada keadaan kewangan peribadi pengundi, dengan 57% responden berkata tahun ini lebih “buruk” berbanding tahun sebelumnya.Sementara itu, sebilangan besar responden (68%) berpendapat keadaan ekonomi Malaysia adalah negatif berbanding setahun lalu, ketika kebanyakan masalah berkaitan Covid-19 masih tidak dapat diselesaikan.Merdeka Center berkata peningkatan kadar penerimaan terhadap Muhyiddin itu boleh dikaitkan dengan pembukaan semula sektor ekonomi dan program vaksinasi kebangsaan.“Perkara ini ditunjukkan dalam penerimaan kukuh terhadap perdana menteri dan keyakinan kepadanya dalam menangani wabak dan ekonomi – walaupun keadaan pengundi yang masih dilihat tertekan ekoran kewangan peribadi mereka dan persepsi mereka terhadap ekonomi,” tambahnya.Menurut badan itu lagi, bantuan kewangan kepada isi rumah dan perniagaan, selain kelonggaran syarat bagi orang ramai mengeluarkan caruman Kumpulan Wang Simpanan Pekerja “telah mendorong persepsi masyarakat terhadap kerajaan dan pemimpinnya”.


Senator AS mahu Kumpulan Wagner dari Rusia dilabel sebagai pengganas

Sekumpulan ahli senator Demokrat dan Republikan berkata mereka akan cuba lagi untuk meluluskan undang-undang yang memerlukan Jabatan Negara untuk melabelkan perbadanan ketenteraan persendirian Rusia, Kumpulan Wagner sebagai pertubuhan pengganas asing.
Diketuai oleh ahli Demokrat, Ben Cardin dan Roger Wicker dari Republikan, senator berkata mereka memperkenalkan semula akta Holding Accountable Russian Mercenaries (HARM) – yang diperkenalkan tetapi tidak diluluskan sebelum berakhirnya Kongres sebelumnya – bertujuan untuk mendesak Wagner bertanggungjawab atas pelanggaran hak asasi manusia dengan menambah syarikat itu ke dalam senarai hitam FTO.
Cardin dan Wicker ialah pengerusi bersama Suruhanjaya Helsinki AS, sebuah agensi kerajaan yang mempromosikan hak asasi manusia.
Washington menyasarkan Wagner sejak sekian lama.
Jabatan Perbendaharaan bulan lalu melabelkan Wagner, yang berjuang di pihak Rusia dalam beberapa pertempuran paling sengit dalam perang Ukraine, sebagai pertubuhan jenayah antarabangsa yang bertanggungjawab terhadap pelanggaran hak asasi manusia secara meluas.


Covid-19 buka mata usahawan luar bandar guna platform AI, e-Dagang

Penularan wabak Covid-19 telah membuka mata usahawan desa dan luar bandar untuk mengunakan teknologi kepintaran buatan (AI) dan platform e-Dagang bagi mempromosi, memasarkan dan menjual produk dihasilkan mereka ke pasaran lebih luas.Menteri Pembangunan Luar Bandar, Abd Latiff Ahmad berkata disebabkan Covid-19, ia telah berjaya membuka mata usahawan dan pembeli untuk menggunakan kedua-dua platform itu dalam menjalankan urus niaga mereka dari bandar mahu pun luar bandar.Katanya jumlah urus niaga menggunakan platform e-Dagang dalam kalangan usahawan luar bandar menunjukkan peningkatan sebanyak 39% pada 2020 berbanding tahun sebelumnya.“Sebagai contoh pada 11 November lalu, kita berjaya membuat jualan RM42,000 sehari dan semua produk ini adalah dihasilkan oleh usahawan luar bandar,” katanya di Dewan Rakyat, hari ini.Shahidan Kassim (BN-Arau) meminta Menteri Pembangunan Luar Bandar menyatakan adakah platform e-Dagang  digunakan sepenuhnya oleh usahawan luar bandar dalam memasarkan produk mereka dan berapa jumlah yang telah mendaftar hingga September 2020 serta apakah usaha yang dibuat untuk mempertingkatkan jumlah pengguna e-Dagang.Mengulas lanjut, Abd Latiff berkata beliau gembira dengan kerjasama diberikan Kementerian Komunikasi dan Multimedia (KKMM) dalam membantu usahawan luar bandar mempromosi, memasarkan dan menjual produk dihasilkan mereka menerusi penggunaan platform e-Dagang.Sehubungan itu, katanya KPLB akan memanfaat 191 Pusat Komuniti Desa yang kini menempatkan “desa mall” secara luar talian untuk dimanfaatkan oleh usahawan luar bandar memasarkan produk mereka menggunakan platform e-Dagang dengan kerjasama KKMM.


5 negeri penuhi indikator PPN beralih ke fasa 2 mulai Isnin

Menteri Kanan (Kluster Pertahanan) Ismail Sabri berkata lima negeri termasuk Perlis, Perak, Kelantan, Terengganu dan Pahang telah memenuhi tiga indikator Pelan Pemulihan Negara (PPN) dibenarkan untuk beralih ke fasa 2 berkuat kuasa 5 Julai.Menurutnya, dalam fasa kedua, pergerakan rentas daerah dan negeri masih tidak dibenarkan kecuali pergerakan guru sekolah, dan pelajar yang mengikuti kelas-kelas peperiksaan.“Pergerakan rentas negeri dan daerah oleh pasangan jarak jauh untuk fasa dua kita benarkan kepada mereka tetapi hanya dalam kes kecemasan dan keperluan asas,” katanya dalam sidang media bersama Menteri Kewangan, Tengku Zafrul Aziz.Ketiga-tiga indikator yang diumumkan Perdana Menteri, Muhyiddin Yassin semasa mengumumkan Pelan Pemulihan Nasional (PPN) ialah penularan Covid-19 dalam komunitiberdasarkan bilangan kes jangkitan harian, kadar penggunaan katil di wad unit rawatan rapi (ICU) dan peratusan populasi dewasa yang telah lengkap menerima dua dos suntikan vaksin.Pada fasa kedua, antara perkhidmatan yang dibenarkan beroperasi termasuk kedai buku dan alat tulis, komputer dan telekomunikasi, barangan eletrik, kedai cuci kereta dan kedai gunting rambut.“Pasar tani dan pasar pagi juga dibenarkan beroperasi dari pukul 7 pagi sehingga 11 pagi dan jualan diterhadkan kepada enam komoditi utama sahaja iaitu sayur-sayuran, buah-buahan, barangan runcit, ayam proses, makanan laut dan daging.“Walau bagaimanapun, pasar minggu, pasar malam dan pasar tamu masih tidak dibenarkan dibuka,” tambah Ismail Sabri.Menurut Zafrul, nilai ambang untuk indikator pertama iaitu purata kes masih lagi mengikut nilai PPN namun akan mengambil kira jumlah penduduk negeri tersebut yang dibahagi dengan jumlah penduduk negara.“Secara purata, Lembah Klang merangkumi 40-50% kes harian manakala kebanyakan negeri sudah merekodkan pengurangan kes. Negeri kelantan dan Terengganu menunjukkan pengurangan 80% sejak 1 Jun.“Pelan ini merupakan penambaikan kepada PPN yang memberikan autonomi dan insentif kepada kerajaan negeri,” katanya.Dalam pada itu, Ismail berkata Majlis Keselamatan Negara (MKN) akan meneliti ketiga-tiga indikator di peringkat negeri pada setiap minggu.Sekiranya negeri-negeri yang beralih daripada fasa pertama menyaksikan penurunan indikator, MKN akan membuat pengumuman mengenai status negeri tersebut.


Malaysia jauh ketinggalan untuk kembali normal, menurut kajian ketika PKPB dilaksanakan di Selangor, KL

Indeks global yang dibuat oleh The Economist mendapati Malaysia berada di kedudukan terbawah dalam senarai 50 negara yang memiliki ekonomi paling besar di dunia dari sudut kembali ke suasana normal, ketika dua negeri bersiap sedia berdepan pelaksanaan perintah kawalan pergerakan diperketatkan (PKPD).Walaupun kebenaran menjalankan aktiviti dilakukan sebelum pandemik mungkin tidak mencerminkan kejayaan negara dalam membendung Covid-19, indeks tersebut bagaimanapun menunjukkan betapa lamanya dunia melalui sekatan pergerakan yang dijalankan seluruh dunia ketika virus itu pertama kali dikesan awal tahun lalu.Indeks tersebut meletakkan tiga kategori yang luas termasuk pengangkutan, rekreasi dan jualan borong.Ia juga meliputi lapan indikator seperti masa yang dihabiskan di luar rumah, di kedai, pejabat, pengangkutan awam, trafik jalan raya, penerbangan, pawagam dan aktiviti sukan.Indeks yang dikemaskini secara mingguan itu juga turut menunjukkan Malaysia mendapat skor 27.3 susulan aktiviti-aktiviti hariannya masih jauh dari norma sebelum pandemik.Dua aktiviti di Malaysia yang paling dekat dengan norma sebelum pandemik hanyalah aktviti di luar rumah seperti penggunaan pejabat dan aktiviti membeli-belah.Dalam pada itu, pengangkutan awam dan kesesakan lalu lintas masih jauh daripada apa yang biasa berlaku sebelum Mac 2020, sementara perjalanan melalui penerbangan, aktiviti menonton wayang dan menyaksikan pertandingan sukan masih tidak kembali seperti sebelum pandemik.Senarai indeks itu diungguli New Zealand dan Hong Kong, sementara beberapa negara Barat pula sedang mendekati sasaran kembali normal.Ia kemudian diikuti oleh negara-negara membangun seperti Pakistan dan Nigeria.Secara global, kesesakan lalu lintas dan waktu yang dihabiskan di luar rumah lebih segera kembali normal berbanding kategori aktiviti-aktiviti yang lain.The Economist berkata hal ini mungkin disebabkan banyak kerajaan sukar untuk memaksa orang-ramai duduk di dalam rumah.“Walaupun banyak kerajaan sudah memerintahkan rakyatnya untuk duduk di rumah, undang-undang tersebut bagaimanapun sukar dikuatkuasakan. Akhir April lalu, walaupun hampir setengah daripada populasi dunia dipertintahkan untuk berbuat demikian, purata global masa yang dihabiskan di luar rumah hanya menurun sebanyak 15%.“Kadar kepatuhan juga dilihat kurang hari ini: sekitar 14% orang yang tidak dibenarkan keluar, namun masa yang dihabiskan di dalam rumah hanya 5% di bawah paras ketika 2019.”Kadar untuk kembali ke norma sebelum pandemik juga mungkin disebabkan beerapa faktor yang tidak berkaitan Covid-19.“Secara umumnya, negara-negara Asia kurang kembali ke suasana normal seperti yang anda boleh jangkakan. Sebaliknya, tingkah laku sudah berubah di tempat-tempat yang memiliki kebebasan sivil yang lebih kuat berbanding negara-negara serupa namun kurang bebas. Hal ini masuk akal jika penduduk di negara-negara yang cenderung percaya kepada pemimpin mereka, atau merasakan lebih banyak melabur terhadap kesejahteraan penduduk. Dan di negara-negara kaya di mana ramai orang boleh bekerja dari rumah, lebih tidak normal berbanding negara miskin.”Indeks itu juga menunjukkan sebahagian negara yang mengalami beberapa gelombang jangkitan Covid-19 memiliki kadar normal yang lebih tinggi dari negara yang kurang jangkitan virus.Sebagai contoh, Indonesia yang memiliki kes sebanyak 2.2 juta setakat ini dan merekodkan hampir 60,000 kematian, dan Filipina (1.4 juta kes dan mencatat 25,000 korban), lebih mendekati norma sebelum pandemik berbanding Malaysia yang semalam mencatat angka keseluruhan 758,967 kes jangkitan dan 5,254 korban sejak pandemik melanda.Indeks itu juga turut menjejaki kadar negara-negara yang menjauhi norma sebelum pandemik, meletakkan Afrika Selatan di tangga pertama selepas sekatan baru dilaksanakan di negara itu akibat kenaikan kes jangkitan.Dalam pada itu, Malaysia juga akan berdepan sekatan pergerakan yang baru berkuat kuasa esok yang menyaksikan jutaan penduduk Selangor dan Kuala Lumpur akan berada di rumah sementara aktiviti harian mereka disekat di bawah PKPD.Sekurang-kurangnya, bagi dua minggu ke depan, langkah itu dijangka akan memperlahankan suasana norma sebelum pandemik untuk kembali dinikmati.


Kes baru Covid-19 kembali turun bawah angka 4,000, 19 lagi kematian dilaporkan

Sebanyak 3,391 kes baru Covid-19 dikesan hari ini, menjadikan angka keseluruhan penularan dalam negara berjumlah 234,864, kata Ketua Pengarah Kesihatan Dr Noor Hisham Abdullah.Katanya, sebanyak 3,392 pesakit pulih dan dibenarkan pulang, menjadikan jumlah keseluruhan angka sembuh 185,278 kes.“Selangor kekal mencatatkan kes harian tertinggi iaitu sebanyak 1,228 kes diikuti Johor 598 dan Kuala Lumpur 395 kes,” katanya dalam satu kenyataan.Katanya, kes aktif dengan kebolehjangkitan pula berjumlah 48,751.“Daripada jumlah itu 310 pesakit di tempatkan di Unit Rawatan Rapi termasuk 134 memerlukan bantuan alat pernafasan,” katanya.Noor Hisham memaklumkan terdapat 19 lagi kematian, menjadikan jumlah mangsa yang maut meningkat kepada 845 orang.“Kuala Lumpur merekodkan tujuh kematian, diikuti Sabah (5), Sarawak (3), Selangor (3) dan Perak (1),” katanya.Katanya terdapat 15 lagi kluster baru dikesan membabitkan:Kluster Jalan Mokhtar di Selangor (tempat kerja).Kluster Jalan Enam Belas di Selangor (tempat kerja).Kluster Bandar Teknologi di Selangor (tempat kerja).Kluster Persiaran Jaya di Selangor (tempat kerja).Kluster Jalan Lima di Selangor (tempat kerja).Kluster Jalan Rumbia Dua di Johor (tempat kerja).Kluster Sri Sengkang di Johor (tempat kerja).Kluster Jun Heng di Sarawak (tempat kerja).Kluster Tapak Bina Jalan Valdor di Pulau Pinang (tempat kerja).Kluster Industri TTJ di Negeri Sembilan (tempat kerja).Kluster Santong Paka di Terengganu (tempat kerja).Kluster Industri Bentong Sebelas di Pahang (tempat kerja).Kluster Hikmah Muadzam di Pahang (komuniti).Kluster Taman Murni di Pahang   (komuniti).Kluster Jalan Jubilee di Kuala Lumpur (kumpulan berisiko tinggi).


Tanah runtuh berhampiran UIAM, 128 pelajar diarah kosongkan asrama

Kira-kira 128 penghuni asrama lelaki Universiti Islam Antarabangsa Malaysia (UIAM) di Gombak diarah mengosongkan bangunan asrama itu selepas satu kejadian mendapan jalan serta tanah runtuh dikesan berhampiran dengan bangunan berkenaan.Pengarah Jabatan Bomba dan Penyelamat Selangor Norazam Khamis berkata pihaknya bergegas ke lokasi untuk membuat pemantauan selepas menerima laporan pada kira-kira pukul 9 malam tadi mengenai kejadian itu.Beliau berkata kejadian dikesan berlaku kira-kira pukul 6.45 petang semalam berikutan aduan pelajar di kawasan berkenaan, dan tinjauan mendapati keluasan mendapan jalan adalah sekitar lima meter persegi melibatkan kedalaman kira-kira tiga meter.“Setakat ini tiada kesan rekahan pada dinding atau lantai (bangunan) ditemui,” katanya hari ini.Norazam berkata pihak pengurusan UIAM telah bertindak menutup kawasan itu dengan kon serta pita keselamatan.Sementara itu Pegawai Perhubungan Awam UIAM Roslan Rusly berkata kejadian tanah runtuh berkenaan dikesan di Mahallah Zubair Al-Awwam, sementara mendapan tanah berlaku berhampiran Mahallah Ruqayyah berikutan hujan lebat selama kira-kira 45 minit di kawasan itu semalam.


370 pemakluman berita palsu berkaitan Covid-19, kata

Kementerian Komunikasi dan Multimedia (KKMM) mengeluarkan 370 pemakluman berita palsu berkaitan pandemik COVID-19 di seluruh negara setakat ini.Menteri KKMM Saifuddin Abdullah berkata ini termasuk berita palsu melibatkan Perintah Kawalan Pergerakan (PKP), Bantuan Prihatin Nasional (BPN) dan bantuan daripada Jabatan Kebajikan Masyarakat (JKM).Ia dikesan hasil pemantauan Pasukan Respons Pantas (PRP) yang bertanggungjawab memantau berita palsu tersebar di media sosial.“PRP ini bertugas untuk memantau berita-berita palsu khususnya yang melibatkan agensi kerajaan yang perlu diperbetulkan dan diberi maklumat yang sahih,” katanya kepada pemberita selepas membuka ‘Sabah Election Media Lounge’, di Kota Kinabalu hari ini.Ketika Pilihan Raya Negeri (PRN) Sabah ini pula, PRP turut memantau berita-berita palsu agar pilihan raya itu dapat berjalan dengan aman dan tenteram, katanya.Mengenai Sabah Election Media Lounge itu, Saifuddin berkata ia bukan pusat media rasmi, sebaliknya tempat santai untuk wartawan menghantar berita sambil menikmati suasana yang tenang.“Ini adalah tempat bagi para wartawan untuk relaks dan bekerja pada waktu yang lebih fleksibel,” katanya.Turut hadir Ketua Setiausaha KKMM Suriani Ahmad.


Bagaimana tangani kemiskinan kanak-kanak?

Di ruang tamu sebuah unit pangsapuri kos rendah, sepasang suami isteri duduk di atas sofa lusuh sambil mengimbau kematian anak perempuan mereka beberapa tahun lalu.Anak kecil mereka sendirian ketika kejadian – bapanya keluar bekerja dan ibunya pula sedang menguruskan kakak di sekolah. Bersendirian di rumah, dia mati terjatuh dari salah satu tingkap rumah yang terbuka.Hari ini, ibu bapanya masih bersedih atas kehilangannya. Lawatan ke tempat kejadian mendapati terdapat satu “aura” yang pelik ditunjukkan oleh ibu bapa mangsa.Mereka kelihatan takut dan runsing berbanding sedih dan kemurungan selepas kematian anak tersayang.Kata si bapa, dia perlu bekerja lebih keras untuk keluar dari hidup yang susah.Supaya tiada lagi anaknya yang akan terkorban.Apa maksud si bapa ini?Dia seolah-olah memberi bayangan bahawa kemiskinan yang menyebabkan anaknya pergi buat selamanya.Dengan menceritakan sisi gelap kejadian itu, si ibu pula dengan berat hati menyebut kesempitan hidup mengakibatkan dia dan si bapa tidak mampu untuk mengupah pengasuh menjaga anak-anak yang masih kecil.Tiada pilihan, anak-anak ditinggalkan di rumah untuk menguruskan anak-anak lain ke sekolah.Ada masa, ditinggalkan sekali lagi untuk membeli barang dapur dan keperluan harian.Kemiskinan juga menyebabkan mereka tiada kereta untuk membawa sekali anak-anak bersama ketika keluar dari rumah.Kemiskinan turut memberi kesan dalam hubungan sosial dengan jiran tetangga.Apabila si ibu meminta bantuan jiran-jiran untuk memantau keadaan anak-anak di rumah dengan kerap tanpa sebarang bayaran mahupun RM10, lama kelamaan hubungan menjadi semakin renggang.Akhirnya, si ibu tidak lagi meminta tolong dan rela membiarkan anak-anak bersendirian di dalam rumah.Ketika itu, si bapa dengan hati yang berkecamuk meluahkan perasaan.“Tidak mengapa anak saya pergi. Kalau dia masih hidup pun dia akan (hidup) susah.”Kenyataan itu menjadi saksi semua situasi terburuk yang boleh berlaku disebabkan kemiskinan.Dan, kemiskinan kanak-kanak menyaksikan seorang terkorban di usia yang amat muda, tanpa sempat menikmati keseronokan hidup sebagai anak kecil.Kemiskinan kanak-kanak masih janggalDi Malaysia, kemiskinan kanak-kanak masih tidak mendapat perhatian meluas.Malah, istilahnya juga masih dirasai janggal oleh beberapa pihak.Menurut pakar ekonomi Bank Islam Mohd Afzanizam Abdul Rashid, meskipun kemiskinan kanak-kanak secara istilahnya masih belum disebut-sebut oleh orang ramai, keadaan itu sememangnya wujud dan berlaku dalam negara.Katanya, sehingga kini masih tiada data yang tepat untuk mendefinisikan kemiskinan kanak-kanak.Bagaimanapun, ianya boleh dikesan melalui gaya hidup, pendapatan dan keadaan isi rumah yang disifatkannya sebagai dimensi kemiskinan yang semakin meluas.“Jadi, masalah itu berapa besar, saya tidak boleh untuk sahkan dengan data.“Tetapi berdasarkan bukti-bukti anecdotal evidence (data-data yang tak dapat dikumpul), perkara itu wujud dan perlu ada bentuk dasar yang tuntas untuk kita selesaikan masalah ini baik di bandar atau di luar bandar,” katanya kepada MalaysiaNow.Jika diteliti semula, kemiskinan kanak-kanak sangat berkait rapat dengan beberapa isu. Antaranya pemakanan yang tidak seimbang, keciciran dalam pelajaran, tiada akses kepada peranti pembelajaran dalam talian dan kemiskinan haid.Meskipun penggunaan istilah kemiskinan kanak-kanak tidak meluas, isu-isu di dalam topik itu sudah lama dibangkitkan untuk perhatian ramai pihak.Atas sebab itu, Afzanizam berkata senjata yang paling berimpak untuk menangani permasalahan ini mestilah melalui pendidikan.Katanya, sejak negara berdepan krisis kesihatan akibat penularan Covid-19, banyak aspek dalam pendidikan menjadi perlahan dan pembangunan insan murid-murid turut menjadi terencat akibat proses pembelajaran dalam talian dan sesi persekolahan secara fizikal ditutup.“Sudah pasti mereka yang tiada akses kepada (proses) itu mungkin ada berlaku ketinggalan dari sudut pembelajaran mereka.“Soalnya sekarang macam mana kita nak kembali kepada landasan bagi mereka kanak-kanak ini. Memang tak dapat nak dielakkan, faktor pendidikan sangat penting.”Selain itu, katanya isu kesihatan juga amat penting untuk kanak-kanak.Bagi mereka yang berada dalam kelompok miskin, aspek utama yang perlu diberi perhatian adalah diet dan pemakanan seimbang.Dengan memberikan contoh dari Tabung Kanak-Kanak Pertubuhan Bangsa-Bangsa Bersatu (Unicef) yang pernah melaporkan tentang kekurangan nutrisi dan zat dalam pemakanan kanak-kanak miskin tegar, Afzanizam berkata sekolah menjadi platform terbaik untuk menyediakan makanan sihat kepada mereka.Namun, penutupan sekolah selama hampir dua tahun mengakibatkan kanak-kanak miskin tiada ruang untuk mendapat akses makanan melalui program Rancangan Makanan Tambahan (RMT) di sekolah.Tambahnya, pihak sekolah perlu memastikan menu diet yang disediakan mestilah menepati kehendak kualiti yang sewajarnya.Ini memandangkan, Jabatan Audit Negara pernah menulis mengenai program RMT yang mempunyai senarai menu yang di bawah standard dan tersasar daripada keperluan khasiat kanak-kanak.“Apabila kita bila nak cakap pasal perkembangan ekonomi ini, sebaiknya pentakrifannya juga perlu diperluaskan.“Dalam kes ni, kemiskinan dalam kalangan kanak-kanak dan saya mengutarakan aspek pendidikan.“Saya nampak platform terbaik adalah di sekolah (merangkumi) aspek pendidikan dan kesihatan murid,” katanya.


Kerajaan sedang rangka pelan pemulihan sebagai persiapan keluar pandemik, kata PM

Kerajaan sedang merangka pelan pemulihan negara sebagai persiapan untuk negara keluar daripada pandemik Covid-19 pada satu peringkat yang munasabah, kata Muhyiddin Yassin.Perdana menteri berkata pelan yang dibuat berdasarkan kepada data, sains dan segala persiapan yang telah dilakukan termasuk dari segi pengurusan Covid-19, ekonomi, program vaksinasi dan sebagainya itu, akan dibentangkan kepada Majlis Keselamatan Negara (MKN) dalam tempoh seminggu akan datang.”Beberapa menteri utama yang terbabit sudah pun duduk membentangkan secara kasar kepada saya. Pada dasarnya baik, tetapi belum lagi diperhalusi.“Sudah sampai masa kita nak tetapkan satu ‘exit strategy’ atau pelan pemulihan negara untuk kita keluar dari masalah ini, tetapi ini adalah cabaran yang besar bergantung pada kerjasama dan sokongan semua pihak,” katanya.Beliau berkata demikian kepada pemberita selepas melawat pusat pemberian vaksin (PPV) Bergerak di Projek Perumahan Rakyat (PPR) Sri Johor, Bandar Tun Razak hari ini yang turut disertai Menteri Wilayah Persekutuan Annuar Musa.Muhyiddin berkata pelan itu juga antara lain sebagai makluman kepada rakyat mengenai perkembangan semasa dan fasa-fasa tertentu melibatkan pengurusan Covid-19 di negara ini.“Ini akan kita teliti, dia (pelan) akan ada fasa satu, fasa dua… berdasarkan kepada data, sebagai contoh kalau (kes) Covid-19 kita lihat sudah ada petanda penurunan, tapi tak boleh lagi meraikan kerana fasa belum selesai. Kalau boleh kita mahu kes turun lagi.“Ini bermakna kita kena bantu kementerian kesihatan (KKM) menguruskan penjagaan kesihatan dalam memastikan sistem penjagaan kesihatan kita tak runtuh… dengan hospital, kemudahan katil, ventilator, kakitangan hospital kita mencukupi. Semua ini sedang kita laksanakan,” katanya.Dalam pada itu, perdana menteri berkata kerajaan sedang menimbang untuk menetapkan satu tarikh akhir bagi pendaftaran vaksinasi Covid-19.Menurutnya, buat masa ini proses pendaftaran dibuat secara terbuka dan sepanjang masa.“Katakanlah (kita tetapkan) akhir bulan Julai, jadi siapa belum lagi mendaftar, sila daftar. Kalau ada yang berbaki kita bantu untuk daftar supaya semuanya sudah ada dalam sistem kita dan kita boleh rancang fasa-fasa seterusnya sehingga selesai program vaksinasi ini dilaksanakan di seluruh negara,” katanya.Sementara itu, Muhyiddin berkata Wilayah Persekutuan Kuala Lumpur dijangka dapat mencapai imuniti kelompok lebih awal pada Ogos ini.Beliau berkata jangkaan itu berdasarkan kepada pembukaan lebih banyak pusat pemberian vaksin (PPV) termasuk PPV mega dan program vaksinasi bergerak yang membolehkan ramai rakyat di kawasan berkenaan menerima suntikan vaksin.Mengulas mengenai program vaksinasi bergerak itu, Muhyiddin berkata kaedah tersebut merupakan antara cara untuk menyegerakan program vaksinasi dan pihaknya bercadang menambah lebih banyak lagi PPV bergerak di kawasan-kawasan tertentu.Pelaksanaan projek rintis vaksinasi bergerak yang bermula pada 7 Jun lepas di PPR Kampung Muhibbah itu adalah hasil kerjasama strategik kementerian Wilayah Persekutuan bersama KKM, Dewan Bandaraya Kuala Lumpur dan Yayasan Wilayah Persekutuan.Program itu merupakan antara tujuh inisiatif Wilayah Cakna 5.0 untuk memastikan 80 peratus warga Wilayah Persekutuan Kuala Lumpur selesai divaksinasi pada penghujung Ogos 2021.


Parlimen cukup kelengkapan, sedia bersidang secara hibrid, kata timbalan speaker

Parlimen mempunyai kelengkapan yang mencukupi untuk melaksanakan persidangan Dewan Rakyat secara hibrid pada bila-bila masa, jika diperlukan.Timbalan Yang di-Pertua Dewan Rakyat Mohd Rashid Hasnon berkata, pihak Parlimen juga dalam proses perolehan untuk menambah bahagian teknikal lain yang diperlukan.“Sudah pasti cukup bersedia dan kelengkapan yang ada adalah mencukupi, kita sedang melakukan penambahan bagi melaksanakannya (persidangan secara hibrid),” katanya kepada Bernama.Beliau berkata, sehingga kini belum ada tarikh tertentu untuk Dewan Rakyat bersidang dan ia akan mengikut peraturan mesyuarat, yang menetapkan keperluan memberi notis 28 hari sebelum persidangan bermula.“Kita serah kepada hemat ketua majlis untuk pelaksanaan berikutnya,” katanya.Beliau berkata, pelaksanaan persidangan Parlimen secara hibrid adalah norma baharu dan tidak mustahil serta akan menjadi sejarah kepada Malaysia, ketika berdepan pandemik Covid-19.“Ia juga adalah cabaran baru kepada Speaker, apabila kita akan berhadapan dengan ‘monitor-monitor’ untuk melihat ahli-ahli Parlimen,” katanya.Mohd Rashid berkata, sekiranya berlaku persidangan Dewan Rakyat secara hibrid, terdapat beberapa peraturan Majlis Mesyuarat Dewan Rakyat yang perlu dipinda, contohnya proses undian, dan semua pindaan yang diperlukan akan dimasukkan sebagai satu senarai tambahan (addendum) kepada peraturan mesyuarat sedia ada.“Satu contoh lagi, Parlimen melihat kepada Perlembagaan Persekutuan Perkara 62 Tatacara Parlimen.“Pada 62(5) ada disebut Ahli-ahli yang tidak hadir di dalam sesuatu Majlis Parlimen tidaklah dibenarkan mengundi. Tetapi ia dibaca juga pada 62(1) iaitu tertakluk kepada peruntukan Perlembagaan ini dan peruntukan undang-undang persekutuan, setiap Majlis Parlimen hendaklah mengawal selia tatacaranya sendiri,” katanya.Ditanya bilangan ahli Parlimen yang perlu hadir secara bersemuka di Dewan Rakyat sekiranya pindaan dilakukan, Mohd Rashid berkata bilangan minimum untuk cukup korum bersidang ialah 26 Ahli Majlis Mesyuarat Dewan Rakyat.Sebelum ini, Dewan Rakyat (dengan petua Speaker) pernah membuat ketetapan sehingga 80 maksimum (keberadaan di dalam Dewan Rakyat) tetapi jumlah sebenar dan kaedah masih diperhalusi di peringkat akhir.


Positif Covid-19 asimptomatik, penjara Singapura sediakan rawatan buat Nagaenthran

Perkhidmatan Penjara Singapura (SPS) mengesahkan seorang warganegara Malaysia yang dijadual dihukum gantung hari ini kerana mengedar dadah disahkan positif Covid-19 pada 9 November 2021, dan akan menerima rawatan perubatan.Nagaentran K. Dharmalingam, 33, hadir di Mahkamah Rayuan pada Selasa untuk rayuan terakhir terhadap keputusan hukuman mati apabila mahkamah dimaklumkan beliau disahkan positif Covid-19.Menurut SPS, ujian pantas antigen (ART) dan ujian tindak balas rantai polimerase (PCR) yang dilakukan terhadap Nagaenthran pada 8 November 2021 menunjukkan keputusan negatif pada hari yang sama.“Beliau dibawa ke mahkamah pada tengah hari 9 November 2021. Selepas menerima keputusan ujian PCR positif pada petang itu, SPS segera memaklumkan mahkamah dan Nagaentran telah diasingkan,” kata SPS di laman webnya.Berikutan itu, Mahkamah Rayuan membenarkan penangguhan pelaksanaan hukuman berkuatkuasa serta-merta sehingga semua prosiding yang tertangguh selesai.SPS berkata Nagaenthran akan menerima rawatan perubatan dan prosiding akan disambung semula pada tarikh yang akan ditetapkan, selepas beliau pulih.“Nagaenthran sihat dan tanpa gejala. Dia tidak melaporkan sebarang penyakit sebelum perbicaraan mahkamahnya. Dia tidak diberi vaksin kerana memilih untuk tidak menerima mana-mana vaksin Covid-19,” kata SPS.Menurut SPS, sehingga 9 November, beberapa banduan dan kakitangan penjara dari Institusi A1 iaitu lokasi Nagaenthran ditempatkan disahkan positif Covid-19.Unit penempatan yang terjejas di Institusi A1, institusi penjara, telah ditutup untuk mengelakkan penularan virus itu.SPS menyebut Nagaentran mempunyai kontak seketika dengan dua kakitangan yang telah disahkan positif.Melihatkan kepada bilangan kes dalam komuniti semasa fasa pandemik ini lebih banyak kes jangkitan dijangka berlaku di penjara juga, dan SPS berkata ia mengambil langkah-langkah untuk memastikan keadaan terus terkawal.Sehingga 7 November, 97% banduan yang layak sudah menerima sekurang-kurangnya satu dos vaksin Covid-19 dan 90% selesai menerima kedua-dua dos.Sementara itu, 99.5% kakitangan penjara sudah lengkap divaksin, kata SPS.SPS berkata ia akan meneruskan langkah-langkah pengurusan selamatnya untuk menjaga kesihatan dan keselamatan banduan, kakitangan, pelawat dan rakan kongsi.“Kakitangan dan rakan kongsi yang memasuki kemudahan penjara mesti menjalani ART dua kali seminggu, manakala kakitangan luar yang memasuki penjara secara ad-hoc dikehendaki menjalani ART sebelum setiap kemasukan ke dalam penjara,” katanya.


10,109 calon SPM 2022 peroleh semua A

Seramai 10,109 calon Sijil Pelajaran Malaysia (SPM) 2022 memperoleh keputusan cemerlang gred A+, A dan A- dalam semua mata pelajaran, umum Ketua Pengarah Pendidikan Pkharuddin Ghazali hari ini.
Mengumumkan keputusan peperiksaan SPM 2022 di Putrajaya hari ini, beliau berkata pencapaian calon SPM pada 2022 adalah lebih baik apabila merekodkan Gred Purata Nasional (GPN) sebanyak 4.74 berbanding 4.86 pada tahun sebelumnya.
Nilai GPN yang lebih kecil menunjukkan pencapaian calon yang lebih baik.
Seramai 373,974 calon menduduki SPM 2022.
“Seramai 75,322 calon SPM 2022 pula merekodkan pencapaian kepujian iaitu sekurang-kurangnya gred C untuk semua mata pelajaran,” katanya.
Pkharuddin berkata seramai 342,742 atau 91.6% calon SPM 2022 layak menerima sijil berbanding 88.1% atau 336,630 calon pada tahun lepas.
“Ini merupakan pencapaian terbaik sejak syarat pensijilan 2013 diperkenalkan dan buat julung kalinya melebihi 90%," katanya syarat pensijilan SPM yang ditetapkan mulai 2013 adalah calon mesti memperoleh sekurang-kurangnya lulus dalam mata pelajaran Bahasa Melayu dan Sejarah.
Pkharuddin berkata jurang pencapaian calon SPM 2022 antara bandar dan luar bandar semakin mengecil iaitu sebanyak 0.03 mata kepada 0.43 pada SPM 2022 berbanding 0.46 pada SPM 2021.
GPN bagi kategori sekolah-sekolah pula yang jelas menunjukkan peningkatan adalah sekolah menengah agama rakyat iaitu daripada 6.10 pada 2021 kepada 5.71 pada 2022, katanya.
“Ini adalah kali pertama sekolah menengah agama rakyat mendapat gred purata nasional di bawah daripada angka 6.0," katanya sambil menambah pencapaian GPN sekolah menengah agama negeri pula pada 2022 adalah 4.60 berbanding 4.80 tahun sebelumnya.
Ditanya faktor peningkatan dalam SPM 2022, Pkharuddin berkata pelajar SPM 2022 lebih bersedia dengan Kurikulum Standard Sekolah Menengah (KSSM) yang diperkenalkan Kementerian Pendidikan (KPM).
“Ini adalah tahun kedua format baharu KSSM, jadi mungkin guru dan pelajar sudah ada rujukan tahun sebelumnya dan mereka lebih bersedia.
“Peningkatan prestasi SPM 2022 juga boleh dikaitkan dengan prestasi mata pelajaran sejarah yang mencatatkan prestasi tinggi dalam mata pelajaran teras,” katanya.
Mulai peperiksaan SPM 2021, kesemua mata pelajaran yang diuji adalah berdasarkan KSSM yang diperkenalkan pada 2017.
Melalui format baharu itu, KPM turut melaporkan kemahiran lisan murid melalui Ujian Bertutur dan Ujian Mendengar bagi mata pelajaran Bahasa Melayu dan Bahasa Inggeris.


Sorry.